**СКРЫЖАВАННІ ЛЁСАЎ**

*Лунаюць мары па прасторах*

*І ходзяць мроі наяве…*

*Зачараваных плынню зорак*

*Няўмольна зорны шлях заве.*

\*\*\*

Калі няма адзінства ў нас

Між палкім сэрцам і душою –

Жыццё атручаным напоем,

На жаль, становіцца падчас.

Калі няма адзінства ў нас

Шляхоў ад мары да здзяйснення –

Дарэмнасцю пустых імкненняў

Абрыне лёс зямны адказ.

Як адпаведнасці няма

Паміж размоваю і справай –

Глухім раздзелам неўзабаве

Праляжа чужасці сцяна.

А хто ў жыццёвай барацьбе

Нябыту час адвесці зможа? –

Ні на хвіліну, дай нам Божа,

Не раз’ядноўвацца ў сабе.

**Роздум**

Адзіноту запрэгшы ў нязбытнасці плуг,

Лёс праворвае ў цноце няўхільнасці круг.

Падразаючы веры квітнеючы луг,

Пераменьвае сэнсы быцця.

Там, ускрай некранута-маўклівай мяжы,

Што між лугам і свежай раллёю ляжыць,

У бясконцую далеч сцяжынка бяжыць

Зіхатліваю стужкай жыцця.

Тою вузкай сцяжынкай іду пакрысе

Па наступных імгненняў бліскучай расе. –

А ці мо па мінулых гаючай слязе? –

Да сябе. Праз нябыт небыцця.

\* \* \*

А што я табе магу

Сказаць,

Мой паплечнік строгі?

Іду, як усе ў граху,

Па ўзбоччы сваёй дарогі…

На гэтым шляху даўгім,

Што намі жыццём завецца,

Мы ж ведаем, можа ўсім

І часу хапаць, і месца.

Відаць, яно так. Але ж…

Мой лёс − нібы тое веча,

Куды ад далёкіх меж

Чужынцы прыйшлі

Скалечыць

І струны парваць душы,

Каб шлях абярнуўся крыжам.

Марнею…

Скажы! Скажы,

Дзе сілаў знайсці, каб выжыць?

\*\*\*

Скрыжаванні дарог, і пакутаў, і лёсаў –

Наш вандроўніцкі поступ зямны.

Толькі гімнам гучаць ад зямлі да нябёсаў

На званіцах святыя званы.

Мы прыходзім адны і адны пакідаем

Дні надзеяў, чаканняў гады,

Але кожны ў сябе калі-небудзь спытае:

– Хто я тут ?.. І вандрую куды?

І ці здолееш ты адказаць, чалавеча,

Перад тварам свайго небыцця:

Што ты здолеў змяніць у рушэнні адвечным

За імгненне зямнога жыцця?

Ты прыйшоў і прайшоў у нябыт ад нябыту,

Не ламаючы Вечнасці рух,

І святло дараваў сваім сэрцам адкрытым,

Княства цемры паменшыўшы круг.

А ці можа не так? – Не, іначай не бачу

Усвядомлены поступ зямны –

Каб не змоўклі ў вяках, Небу гімнам удзячным,

На званіцах святыя званы.

\*\*\*  
Таемнае “нешта”, як выварат шчасця падковы,

Што ў кожнай жанчыне, якая датычыцца нас,

Разважнасці сілу штоймгненна знішчае нанова,

Калі паглядзець на жыццё без усякіх прыкрас.

Паводзінаў логіка − здань невыказнага тлуму −

У ясных вачах − нібы зорка на гладзі вады.

За што ж яно мне!?.. Чарадой неадчэпныя думы.

Ды толькі дарэмна хавацца ад гэтай бяды.

Той бездані подых, што цьмее ў прыродзе жанчыны,

З гадамі бязлітасна выпаліць існасці храм.

А ці пабудуе?..

Не. Гэтага “нешта” прычыну

Спасцігнуць свядомасцю кволай не дадзена нам.

*Валянціну Лаўцову*

Штодзённа, пэндзлікам і тушшу –

Без гумкі, зносак на палях –

Мы ўсе на чысценькіх аркушах

Выводзім свой жыццёвы шлях.

Вунь, нехта поступам няўдалым

Цнатлівы растаптаў расток –

Руйнуе, дзеля марнай славы,

Жывільнай ісціны выток.

Другі, пад маскай раўнадушша,

На свет, зяхаючы, глядзіць…

Чаму ж, нібыта ад удушша,

Душа-самотніца баліць?..

Таму, што, пэндзлікам і тушшу –

Без гумкі, зносак на палях –

Мы ўсе на чысценькіх аркушах

Выводзім *свой* жыццёвы шлях.

\*\*\*

Дзень і ноч у бязмежныя высі

Пазірае душы маёй змрок…

Божа любы, не дай адступіцца

Ад Цябе ні на міг, ні на крок!

Не пакінь у бяздонні маркоты,

Дай не страціць на строме вясло,

Цемень дзён і начэй адзіноту

Асвяці Сваім шчырым Святлом,

Дай мне веры магутныя крылы!..

Распасцёр бы я іх, а затым

Агарнуў берагі небасхілу

І…

Застаўся ў адзінстве такім.

**Сны з працягам. Сон 7.**

Той дзіўны сон ваганняў і надзей

Няўмольна пераследуе мяне,

Кароткімі фрагментамі падзей

Змяняюцца малюнкі ў гэтым сне.

– Над быстрынёй бушуючай стаю.

Па тонкай жэрдцы трэба мне ісці –

Я лёс на волю Бога аддаю,

Іду… За чым? Чаго хачу знайсці?

– Дварышча захінуў няўмольны час,

Самоты склепа дзверы адчыніў –

Да існасці самой каторы раз

Нясцерпным болем страт душу прашыў***.***

– Смуга нязбытных мар укрыла двор.

Крычу, скрозь цемру хочучы прайсці:

– Дазвольце ж мне надзеяй скончыць твор,

Што пішацца слязою па жыцці!

*Сяргею Украінку*

Дай Божа нам

Ачысціцца ад фарбаў,

Якімі нас расквеціў гэты век,

Каб не шукаць ні знатнасці, ні скарбаў,

А звацца проста – добры чалавек.

Ляцець па часе птушкаю свабоды,

Адзінай мовай з небам гаварыць,

Каб хараство бясконцае пяшчоты

Душы сусвету для сябе адкрыць.

Любіць жыццё – звычайнае, зямное,

Каб, сэрцам аб’яднаўшыся з зарой,

Купацца ў перадранішнім спакоі,

У шчасце занырнуўшы з галавой.

І дзень, адмыты гэтаю зарою,

Надзеяй прамяністай асвяціць,

Каб свет убачыць, створаным Табою.

Не верыць, не баяцца, не прасіць.

\* \* \*

*Мікалаю Яцкову*

Усё будзе, як будзе,

Як спрадвеку было.

Чэрвень.., верасень…

Студзень

Зноў аконнае шкло

Распісаў акварэллю.

Кружаць, кружаць арэлі

Невымоўнай тугі.

Дум маіх пераспелых

Ахінаюць лугі

Немым покрывам белым.

Усё будзе, як будзе.

Ціша зімняга сну…

Толькі сцелецца студзень –

Прадвяшчае вясну.

**Замова**

Чараўніцы вярбовай галінаю

Малявалі на мутнай вадзе

І малюнкі балотнаю цінаю

Паказалі дарогу бядзе.

Прыхавалі нядолю пад маскаю –

Каб не бачыў спакою нідзе.

Захапілі мой лёс, ды не ласкаю

Нагадаўшы куды прывядзе.

Над вадою, дзе чары паклаліся,

Месяц ложак начы раскладзе.

Колькі б сэрца маё не змагалася,

Ночка сум у яго пакладзе.

Я падрэжу вярбіну ліпучую,

Што звісае над рэчкаю ніц.

І закіну бяду немінучую

Разам з гэтай вярбінаю ўніз.

Каб яна беззваротна паклалася

На глыбокае шэрае дно.

Каб нікому бяда не дасталася

З тых, хто з доляй маёй заадно.

Чараўніцы вярбовай галінаю

Малявалі на мутнай вадзе…

Зніклі чары з балотнаю цінаю,

Патанулі, няма іх нідзе.

\*\*\*

Глыбінь начнога неба сіні звон

Ледзь чутным спевам зорак песцяць золкі,

Каб разам з сонцам сыпнуць перазвон,

Святлом адкрытых, колераў вясёлкі.

А цемры здань, ад сонму тых праяў

Хаваючыся ў захад патаемны,

Вяртае зноў сусвет рэальных з’яў –

Такі знаёмы, звыклы і прыемны.

Світанку час, вітаючы, заве

У новы дзень – свабодны і яскравы,

Дзе свет жыцця, квітнеючы, жыве –

Як неўміручы сведка Божай Славы!

**ПЕСНЯ РОДНАЙ ЗЯМЛІ**

*Беражыце мелодыю песні тае,*

*Каб нідзе пра яе не забыцца –*

*Як бацькоўскую веру,*

*Што сілы дае,*

*Як адвечнага сэнсу крыніцу!*

\*\*\*

Над помнікам савецкаму салдату,

Аднекуль з бессмяротнай вышыні –

Як праведны прысуд адвеку катам,

Данінай часу незаменным стратам

Гучыць, гучыць хвалюючым набатам

Напеў уратаванай цішыні.

Тых вызначальных дзён жывая памяць

Павінна да нашчадкаў перайсці –

Яна душу Зямлі няспынна раніць,

Не здрадзіць веры ў праўду і не зманіць.

Вытокам існавання мірных раніц

Дае натхненне спраўджвацца ў жыцці.

\*\*\*

Спаўзліся цмокі і грызуць граніцы

Зямелькі шматпакутнае ізноў –

У проблісках агністай навальніцы

Ім перамога лёгкая трызніцца.

Але з крыжом Збавіцеля ў правіцы

Паўстала Беларусь, каб заступіцца

За веру, за надзею, за любоў,

Даверыўшыся Богу.

– Ойча Авва,

Як будучыню роднае зямлі

Ад цмокаў зберагчы – ад бед-навалаў?

І прагучаў адказ:

– Шануйце славу

Бацькоўскай веры і шануйце справы,

Якімі продкі вашыя дзяржаву

І спадчыну адвеку бераглі.

**Брамнік**

*Ігару Марзалюку*

Дарогі, людзі, дня турботы

Змагліся. Хочуць адпачыць

І толькі брамнік ля варотаў −

Адзін пад покрывам начы.

Сціскае страхам адзінота

У вязкай мройнай цішыні.

І даўкім подыхам маркота

Бы замаўляе:

Спі, засні…

І разуменне явы рэжа −

Нязнанасць вогненным лязом,

І ў цемры блытаюцца межы

Паміж жыццём, нябытам, сном.

Ужо сям-там за гэтым краем

Прывабны вобраз мільгане…

І толькі з сэрца вадаграем

Ірвецца ў высі:

Нельга!.. Не!..

Адчуй зары жывільны подых.

Адкінь далёка сну пячаць.

Нясі свой Крыж, трымай свабоду

На вастрыі свайго мяча.

Глядзі: вунь там, з-за небакраю

Нясе збаўленне новы дзень.

Святло, прагнаўшы цемры зграю,

Сюды ідзе! Да нас ідзе!..

…………………………..

Ты перамог, ваяр. Ты выжыў,

Каб зноўку браму вартаваць.

Тваім агорнутыя Крыжам,

Няхай усе спакойна спяць.

\*\*\*

На двары вясна лямантавала

У каралях ранішняй расы –

Быццам ёй заўсёды неставала

Гэтых зорак, сонца і красы.

І нястрымна вабіў тонкім пахам

Бэзава-чаромхавы шацёр

Але чорны цмок імклівым жахам

Кіпцюры над светам распасцёр.

Ад глыбінь падняўшыся пякельных,

Горыччу нябачнай паласнуў…

І смала атрутаю страшэннай

Пацякла на юную вясну.

У адно імгненне, з ніткай лёсу

Разарваўшы векавую быль,

Чысціню нявінную заносіў

Папяліста-рудай смерці пыл.

І маўчыць зямля бясконцым болем

Колькі год. У роспачы, адна,

Жухне цішынёю наваколля

У жалобе юная вясна.

**Трыпціх**

*Зінаідзе Білык*

\*\*\*

Ты помніш, мой дружа, сапраўдную волю?

У дружнай адзінай сям’і

Мы множылі радасці дні і ніколі

Не прагнулі братняй крыві.

Вязьмо разарвалі і… Раптам не стала

Бясцэннае еднасці той.

І брат супраць брата выходзіць з кінжалам.

Што будзе, Айчына, з табой?

А ў сэрцах равеснікаў нашых, мой дружа,

Украйны знясіленай плач.

Там чорнаю ружай

над стэпамі кружыць,

Прарочачы гора, крумкач…

\*\*\*

Хай кожны, хто ў вотчыне прагна будуе

Удзельнае княства сваё,

Ахоплены злосці агнём, лямантуе:

“Усё ў гэтым свеце маё! ” −

Успомніць:

“Шаленец! У момант адзіны

Магутнасці Божай рука

Душу тваю возьме, аддзеліць ад гліны” −

Так піша Апостал Лука.

І хто ў гэтым княстве прысутнічаць будзе?

Хто будзе над ім уладар?

Яго аднадумцы?

Ці прышлыя людзі

З краёў завірушлівых хмар?..

\*\*\*

Дзе ж вера, што нашы сілкуе вытокі?

Чаму яе так не стае?

Схавалася ў сэрцы – глыбока-глыбока.

Мы самі сагналі яе.

Сваім раўнадушшам і прагай зямнога

У жытлах згасілі Святло.

Блукаем па цемры. А ў княстве благога

Адно толькі: гора, ды тло.

Дык як жа адбіцца ад гэтай халеры,

Каб збавіць ад тлуму наш род?

Звярнуцца да Бога, да існае веры.

Ён свой не пакіне народ.

**Брату рускаму**

Калі каменем цяжкае скрухі

Адзіноты наваліцца груз,

Свайго сэрца імкненні паслухай,

Ёсць жа брат у цябе – беларус!

Раз’ядналі сям’ю хапатліва,

Непрыступныя межы ўзвялі. –

Дык каму ж не з рукі, каб шчасліва

Мы з табой у братэрстве жылі?..

Не патрэбны нам межаў кайданы,

Нас яднае бацькоў запавет –

У адзінстве братоў захаваны

Нашай шчырае моцы сакрэт.

Нас адзіная вера яднае

І адзінага неба абрус.

Чуеш? Маці Зямля заклікае:

– Зберажыце адзіную Русь!

***КРАЙ БУСЛОЎ***

*Няма мілей старэнькай хаты*

*У роднай вёсцы, ля ракі –*

*І толькі гэтым мы багаты*

*Ва ўсе часы, ва ўсе вякі*…

\* \* \*

Ведаеш, а сёння мне здалося,

Што мяне зусім не засталося,

І крыніца змоўклае душы

Недзе затаілася ў цішы....

Я хачу аазісам пустыні

Напаіць пяскоў бясконцых плыні,

Чэрствасці людской пустэчу-ляда

Замяніць спагады райскім садам,

Растапіць бяздушнасці каменне

Веры і духоўнасці праменнем,

Знішчыць бед усёй Зямлі прычыны –

### Каб мая смяялася Айчына

Светлымі, шчаслівымі вачыма,

Смехам закаханае дзяўчыны,

Пахам спелых траў на сенажаці,

Ціхім смуткам у чаканні маці,

Некранутым хараством прыроды,

Сціплай працавітасцю народа,

Спевам каласоў на жытнім полі –

Іншай долі не жадаю болей.

Дык, відаць, дарэмна мне здалося,

Што мяне зусім не засталося –

Зліўся ў глыбіні паток імклівы

З велічнай душой маёй Радзімы.

\*\*\*

Ключом надзеі я адкрыю дзверы,

Перанясуся ў любы край буслоў. –

Без тых, хто звыкла на ахвярнік веры,

Штодня прыносяць юдаву любоў.

Напоўніцу ўдыхну свабоды водар

І прыпаду да чыстага ключа –

Без тых, хто, страціўшы ў распусце гонар,

Штодня ідуць да д’ябла на прычасць.

Тут час жыцця не трэба марна траціць:

Дабро, як сонца, асвятляе дні –

Без тых, хто, не сумеўшы звінаваціць,

Штодня зыходзяць злосцю: “Разапні!..”

І, за сабой закрыўшы ціха дзверы,

Усцешуся, што там, дзе край буслоў,

Сярод прастораў чыстых і бязмерных,

Жывуць сапраўдныя і вера, і любоў.

**Лясною сцяжынкай**

Бясхмарна сонейка ўзнялося,

Сівы туман уверх палез –

Нарэшце сёння мне ўдалося

Наведацца ў дзяцінства лес.

Які цудоўны будзе ранак!

У гэтай чуйнай цішыні,

Дрымоту скінуўшы за ганак,

Я насцеж сэрца расчыніў

І... з галавою акунуўся

У водар роднае зямлі,

Паплыў па хвалях… Апынуўся

У некранутым гушчары.

Сцяжынкай вузкаю лясною,

Па роснай ранішняй траве

Я не іду – лячу… і мрою,

А лес варожыць і заве

Таемствам нетраў мнагагучных

Пад ценем векавечных хвой –

Я дома тут. І вельмі зручна

Сам-насам мне пабыць з табой.

Зязюляй недзе адзавецца

У гулкім ранішнім бары

Прысутнасць часу – і, здаецца,

Што лес са мной загаварыў.

Аб чым ты марыш, даўні дружа?

Аб тым, што будзе… ці было?

А сцежка кружыць, кружыць, кружыць –

І захапіла, павяло

Да дзён мінулых на сустрэчу…

На зорцы ранішняй, тайком –

Пакуль матуля каля печы

З прыладамі, ды з рушніком

Па хаце клопаты спраўляла,

Няспешна накрывала стол,

Карміла бацьку, нас гукала…

А мы, свавольнікі, праз дол

Такою ж самай вузкай сцежкай

Ужо вярталіся дамоў.

І маці, з лёгкаю ўсмешкай:

– Ну што, набраліся грыбоў?..

За стол садзіла, частавала,

Пяшчотна гладзіла чубы…

Даўно… І маці ўжо не стала –

Ляцяць гады…, ляцяць гады.

Мой лес задумліва ўздыхае,

Пра нешта думае сваё

І быццам зноў мяне гукае

Дзяцінства светлае маё –

Да дому, тою ж вузкай сцежкай,

Я ціха крочу, як у сне.

І маці з лёгкаю усмешкай

Глядзіць пяшчотна на мяне…

Мінаюць хутка леты, зімы…

Як проста, дружа, зразумець –

Няма радней сваёй Радзімы –

На тым стаіць зямная цвердзь.

Няма мілей старэнькай хаты

У роднай вёсцы, ля ракі –

І толькі гэтым мы багаты

Ва ўсе часы, ва ўсе вякі…

**Маё сяло**

***Светлай памяці маёй маці***

Дзяцінства цёплае святло,

Што для душы маёй было

Жыцця нязгаснага іскрынкай,

У боль нястрымны перайшло

І долу па шчацэ спаўзло

Скупой нястрыманай слязінкай,

І там з гадамі прарасло

Палыну горкага былінкай…

Прытулак, роднае сяло,

Што мне дарогу ў свет дало,

Дзе пупавіна закапана –

З зямлі навечна скасавана,

Каткамі часу зруйнавана,

Закрыўшы ў спадчыну акно…

І з той пары баліць… Даўно

Баліць, не зажывае рана.

Там поле чыстае адно –

Пустое, гулкае “гумно”,

Дзе толькі ветры свістам глушаць

У голлі адзінокай грушы,

Ды непрыкаяныя душы

Гукаюць з ветрам заадно

Таго, што канула на дно

І толькі болем грудзі душыць.

Ты чуеш? – Цень самоты той

Жалобнай пáдае слязой

На памяць знішчанае вёскі –

Садоў, дарогаў і пагостаў…

А незаменных стратаў роспач

Гаворыць зноў пра судны дзень,

Які няўхільна прывядзе

Да праўды, праведнай і простай.

\*\*\*

Мая родная вёсачка ў лесе,

Дзе стагоддзяў прыпынены бег.

Мне становіцца ў горадзе цесна,

Калі я ўспамінаю цябе.

У хвіліны сардэчных маленняў

За бацькоў і за родны парог

Я таксама прашу прабачэння,

Што цябе на зямлі не збярог.

Мы ў жыццёвых завілістых стромах

Гэтак марна расходуем век…

Тут жа я па-сапраўднаму дома,

Толькі тут – сапраўды Чалавек.

Мая родная вёсачка ў лесе.

Тут стагоддзяў прыпынены бег.

Мне заўжды будзе ў горадзе цесна,

Покуль памяць люляе цябе***.***

**Беларусь мая родная**

Беларусь мая родная, Маці-зямля!

Да вытокаў тваіх жыватворных крыніцаў

Мне б прыпасці, нібы да грудзей немаўля –

Прад табой спавядацца, табе пакланіцца.

Да цябе белакрылаю птушкай ляцець

Праз палеткі, лясы і нябёсаў бяздонне,

Каб сыноўскае сэрца любоўю сагрэць

У ласкавых тваіх і пяшчотных далонях.

Беларусь мая родная – праўды зямля.

Я старэю, а ты, як заўжды, маладая.

Скрозь вякі пралятаючы, песня твая

Міраносіцай мудрай народы яднае.

Расцвітай і да шчасця вядзі за сабой

Сваіх верных сыноў працавітыя раці.

Маё сэрца навек застанецца з табой,

Мая Белая Русь. Мая родная маці.

**Будзь удзячны**

Бачыш? – Сонца ўстае, асвятляе твой дом.

Чуеш? – Поўняцца спевам крыніцы.

Прачынайся, мой дружа! – Ты гэтым святлом

Удастоены ў свеце з’явіцца.

Калі любіш жыццё і не плачаш аб тым,

Што не маеш бясконцага веку,

Шчасце зведаў і боль. – Гэта значыць, што ты

Удастоены быць Чалавекам.

Калі любы табе гэты край наш святы,

Дзе пад шатамі ніў светла-русых

Спачывае блакіт, – Будзь удзячны, бо ты

Удастоены быць Беларусам.

\* \* \*

Ёсць зямля, дзе Анёлы з блакіту прадуць

Пражу дзіўнай красы для нябесных абрусаў.

На зямлі той прыгожай шчасліва жывуць,

Праслаўляючы працай яе, Беларусы!

У братэрстве адзіным яўрэй і грузін,

Армянін і паляк, і сыны Арарата,

Украінец, і немец, і рускіх раўнін

Слаўны сын. – Кожны лічыцца братам!

І не важна, што мовы адрозныя ў нас.

Аб’ядноўвае нас, як тканіну аснова,

Як галінкі – пучок, як бацькоўскі наказ,

Нашых сэрцаў адкрытых адзіная мова.

Дык няхай узрастае братоўкарагод

На зямлі гэтай шчодрае мірным абрусе

І мацнее штогод наш адзіны народ,

Што жыве на прасторах святой Беларусі!

**\*\*\***

Равуць трывожныя віхуры

Над краем, сэрцу дарагім.

Начэй бяссонных, дзён панурых

У невеч цягне чорны дым.

Аскепкі лёсаў сэнсы косяць,

Дарогу сцелючы бядзе.

Нядоля моўчкі ўслед галосіць:

–Куды ідзеш?.. Куды ідзеш?!

А глузд зацята шэпча ў вуха:

–Бяжы, шукай шырокі шлях,

Дзе бед няма, і завірухаў,

І слёз няўцешнасці ў вачах.

І я, сумненнем разарваны

Нязнама па чыёй віне,

Насупярэч сваім “заганам”

Крычу ў адчаі ўпарта: –Не!!!

Хай многіх – лепшых – на чужыну

Надзеі подых заманіў.

Я – тут!

Яднаюся з Радзімай,

Глыбей пусціўшы карані.

\*\*\*

Я кожны міг імкнуся да цябе

Праз часу неабдымныя абсягі –

Усё жыццё – і ў шчасці, і ў бядзе –

Мне не спатоліць той душэўнай прагі.

Радзімы край – куток святой зямлі,

Які заўсёды ёсць у кожным лёсе,

Дзе сэрцу любы цёплы пах раллі

І водар траў, што сохнуць у пакосе.

Дзе бездані нябеснае выток –

Заве, і дорыць вандраванняў вецер;

Дзе кожная травінка і лісток

Складзе з табой адзінае суквецце.

Як хутка час адлічаны бяжыць…

Але праз лёс і праз нягодаў хмары –

Усё жыццё – да краю, да мяжы –

Сюды мае імкнуцца будуць мары.

**\*\*\***

Сінявокі бязмежны разлог.

Жураўлі ды святыя крыніцы.

Я бясконца заўдзячны, што Бог

Тут дазволіў і мне нарадзіцца.

Кожны дзень, нібы новы акорд −

Мы жыцця свайго песню складаем,

Каб гучаў, не сціхаючы, хор

Беларускага роднага краю.

…………………………….

Паланіцай палае прастор.

Несапраўднасць сыходзіць і гіне.

Хай гучыць ва ўнісон гэты хор

Божай волі, жыццю і Айчыне.

**Я – часцінка маёй Беларусі**

Я – маленькая кропля з крыніцаў святых,

Што ваду жыватворчую маюць,

І зярнятка з мільёнаў зярняткаў жывых,

Што багацце Радзімы складаюць.

І, напэўна я тут не зраблю адкрыцця,

Я – звяно неўміручага роду,

Што на ніве бясконцага поля жыцця

Беларускім завецца народам.

З праўдай Божаю ставіцца вера мая

Да людзей. Без хлусні і прымусу –

Гонар маю лічыцца часцінкаю я

Асвячонай зямлі беларусаў!

*Уладзіміру Мулявіну*

На дзядзінцы новага світання

Студзень пад барвовую зару

Срэбным рушніком у знак прызнання,

Упрыгожыў помнік Песняру.

А ў прачыстым блаславенным храме −

Неба над лампадамі рабін…

Застаецца назаўсёды з намі

Беларусі і Расіі сын.

Ён гучыць у прыгажосці рання

І ў вясновым клёкаце буслоў,

Што пасля далёкіх вандраванняў

Зноўку павяртаюцца дамоў;

У бруенні чыстае вадзіцы,

Што зямелька шчодрая дала,

Каб усе маглі яе напіцца −

Каб ачысціць вечнае ад тла.

**Прападобнай Ефрасінні Полацкай**

Праз бясконцасць нябёсаў бязвоблачна-сініх,

Як бясконцая вера ў жыццё,

Нібы пільная маці, глядзіць Ефрасіння,

Адмаўляючы час-небыццё.

Сцеражэ старадаўнасці добрую славу –

Дзён, калі на ўзбярэжжы Дзвіны

Узыходзіла зорка зямлі праваслаўнай.

Гэту чутку Сафіі званы

На ўвесь свет абвяшчалі хвалюючым звонам...

Ад усходу, дзе сонца ўстае,

Да далёкага захаду

Нізкім паклонам

Сёстры шчыра віталі яе.

З тых далёкіх часоў праз адвечныя плыні

У нябыт адляцелых гадоў

Зберагла і данесла да нас Ефрасіння

Веру – спадчыну нашых бацькоў.

Праўду веры тае, ахаваную крыжам,

Ліхалецці зламаць не змаглі –

Пралілася яна праз крывавыя крызы

Да жывільных вытокаў зямлі.

Праз бясконцасць прастораў бязвоблачна-сініх

Мы схіляем галовы свае

У паклоне зямным да цябе, Ефрасіння.

Беларусы, нашчадкі твае.

**ПОКЛІЧ АДВЕЧНЫ АДВЕЧНАГА СВЕТУ…**

*– Сэрцайка, сэрцайка! Што ты сумуеш?*

*– Згоды не маю з душой.*

*Боль яе, песняй самотнаю чую*

*І не здабуду спакой.*

**Чэрвенькія ночы**

Нячутна чэрвеньскія ночы

Ляцяць праз цалаванне зор,

Па таямнічых сцежках крочаць

Паўз серабрысты край азёр.

У цішыні многагалосай

Чароўных трэляў салаўя,

За гэтай радаснай і простай

Кахання мовай: “ Я – твая…”

Мяне пакінуўшы жывога,

Блукае недзе ў вышыні

Душа. Памкнулася да Бога,

Да святасці, да чысціні.

Па месяцовай крочу сцежцы:

– Душа, ідзі хутчэй сюды!..

І толькі ціха б’ецца сэрца

Над плынню срэбнае вады.

\*\*\*

П’ю да зары бясконцасць

Вуснаў тваіх расы.

Час растапіла сонца

Шчырай тваёй красы.

Блытае сэрца рытмы

Пругкіх сунічак жарсць.

…Мрояў маіх нязбытнасць

Сцерла сваю пячаць.

Любая, я не збочу.

Ты − назаўжды ў ва мне.

Толькі гады шапочуць:

Не замаўляй… Міне.

\*\*\*

Я так хачу цябе абняць…

З’яднаць глыбінь тваіх вытокі

І свой сусвет, каб разам стаць

Святлом у цемры адзіноты.

Я так хачу цябе абняць…

А ты сыходзіш. Ты − далёка.

Ні адцурацца, ні спазнаць…

Вясны былой бусліны клёкат

Нястрымна вабіць за сабой

За небасхіл маіх дазволаў…

Ці зноўку мне імкнуцца ў бой?

Ці слухаць рып Сансары кола?

Я так хачу цябе адняць

Ад не праяўленых вытокаў.

Тут – я. Адзін. Там – ты. Адна.

Заве, заве бусліны клёкат…

\*\*\*

Ой дзяўчыначка сінявокая,

Ой крынічанька, ды глыбокая.

Там вадзіца цякла сцюдзёная,

Цінай-мулам не замутнёная.

Як вадзічанька замуцілася –

Сэрца дзеўчыны засмуцілася.

Гэтак склалася, што да шлюбу ёй

Ісці прыйдзецца за нялюбага.

Пашкадуй мяне, любы татачка,

Не дазволь яму мяне сватаці.

Захавай жа мяне , матулечка,

Покуль пройдуць сваты па вуліцы.

Ды маўчаць яны, яе блізкія,

Заступіцца каб – шлях няблізкі ім,

Засталася бо сіраціначка

Адзінокая – як быліначка.

Шкадавала яе крынічанька

Захавала яе вадзічанька

Непразрыстая, бо глыбокая –

Тую дзеўчыну сінявокую.

Ой, дзяўчыначка сінявокая,

Ой крынічанька, ды глыбокая.

Там вадзіца цячэ сцюдзёная

Сумам дзеўчыны замутнёная.

\*\*\*

Адцвіло каханне, адцвіло…

Болем страты смутак засціць вочы.

Нібы птах з параненым крылом,

Недзе ў цемры я ад шчасця збочыў.

Адцвіло каханне, адцвіло…

\*\*\*

Покліч адвечны адвечнага свету.

Кружацца ў танцы бясконцым планеты…

“Дзе ты?” − гукаю. “Дзе ты?” − крычу.

“Дзе ты?” – шукаю. “Дзе ты?” − маўчу…

Ты нарадзілася ў марах паэта

З хваляў нябесных, з водараў лета,

З красак яскравых у мроістым сне…

Ці з усяго, што стварае мяне?

Доўга шукаў цябе ў цьмяных сусветах,

Ў кожным куточку блакітнай планеты.

Поўдзень цнатлівы маўкліва старэў

З подыхам суму: “Ізноў не сустрэў…”

Шмат у жыцці сустракаў залатых,

Мілых, прыгожых, − ды толькі не тых.

Прагне ж душа – аб’яднацца з табой:

Любай, адзінай, сапраўднаю… Той.

Покліч адвечны адвечнага свету.

Кружацца ў танцы бясконцым планеты,

Восені скону чакае зіма.

Можа, ты ёсць. А магчыма − няма…

**НОЧ ПРАЙШЛА. МЫ БУДЗЕМ ЖЫЦЬ**

*(Паэмы і паэтычныя апавяданні)*

*Са скарбніц слоўных спілавалі сковы –*

*Сцякае сутнасць скасаваных сноў*

*На сэнсу разасланыя асновы*

*Празрыстым аксамітам спеву слоў.*

**Час сяўбы**

*(Паэтычнае апавяданне)*

**1**

Зямельку сонейка сагрэла.

Пасля зімовых доўгіх сноў,

Яна прачнулася й надзела

Сукенку новенькую зноў.

Праз сінь адчыненых прастораў

Сваёй чаргою час ідзе,

Пад цудны спеў птушыных хораў

Вясну да нас з сабой вядзе.

Вясна! Вясна – світанне года,

Заранак новае пары,

Табой абуджана прырода,

Каб шчасце зноў усім дарыць.

І маладосць зямля святкуе,

І, праслаўляючы быццё,

Душа спявае: – Алілуя,

Свабода, шчасце і жыццё!

Такое светлае натхненне

У чуйнай чырвані зары –

Святая іскра прасвятлення,

Што Бог Айцец для нас адкрыў.

Мы атрымалі прабачэнне

Праз хараство зямных праяў,

І наступае абуджэнне –

Рэальны свет штодзённых спраў.

Світанне новае прыходзіць

У родны край Дняпроўскі зноў,

І сонца сонны дыск усходзіць

Па-за ракой, з шатра лясоў.

Прамень трывожыць горад сонны

І асвятляе гладзі вод –

Так нараджаецца бяздонны

Вясновы дзень, што корміць год.

**2**

У гэты дзіўны, светлы ранак

Кідаю горад і сяброў,

Кручу машыны абаранак –

І еду ў вёску, да бацькоў.

Там пачынаюцца турботы.

Штодзень, адна перад адной,

Ідуць шматлікія работы

Па падрыхтоўцы пасяўной.

Гарыць, гарэзуе світанне,

З зямлі збірае рэшткі сну –

Я, на спатканні з дзіўным раннем,

Вітаю сонца і вясну.

І мне ў адказ смяецца сонца,

Дабраслаўляючы жыццё

На хараство і дзень бясконцы,

Дзе кожны момант – адкрыццё.

Прамення рой з’ядае цені,

Выразней бачацца лясы

І акрыляюць летуценні

Ад гэтай дзіўнае красы.

Парой абапал абдымае

Сяло прыгожае шашу –

І зноў уражанні змяняе…

А я адзінага прашу:

Жыві, жыві бясконцасць рання

І прамяністая зара!

Няхай не значыцца змяркання

Жыцця ў лістках календара.

Ты расцвітай, мая Радзіма –

Свабоднай будучыні ўсход!

Адзіны свет, жыццё – адзіна –

Вітаю новага прыход!

**3**

Тым часам к дому пад’язджаем,

Машыну ставім у двары,

Пакеты, сумкі разгружаем,

Бо трэба рухацца, сябры –

У нас складанае заданне –

Пасадзім бульбу, а калі

Нам часу завідна дастане –

Засеем жытнія палі.

Канечне, лепей, калі можна,

Пару пасеву спланаваць –

Сягоння бульбу, заўтра – збожжа –

Як мае быць, размеркаваць.

Але жыццё – усім вядома –

Нам не заўсёды час дае –

То мітусня, то справы дома –

На ўсё і сілаў не стае.

Але ж ідзем наперад смела –

Дзе неабходна і дзе не…

(І робім: то калі наспела,

То калі “певень дзеўбане”).

І любім так усё прыспешыць,

Як быццам там яно гарыць.

А вынік, часам, гора цешыць

З-за глупства… Што і гаварыць.

**4**

І шпарка справы закіпелі –

Тут нельга сноўдацца, як цень,

Таму што трэба каб паспелі

Задумкі спраўдзіцца за дзень.

Спяшацца трэба – прыйдуць людзі,

А мы марудзім *тут* яшчэ –

Глядзі, дзень-дзень, ды й вечар будзе –

Эх…, як нястрымна час цячэ!..

– Ну, а за плугам хто паходзіць? –

На бацьку маці пачала,

Што без падставы валаводзіць.

А ён пярэчыць ёй без зла:

– Ды сціхні ты, Марыя, годзе,

Бо быў учора дагавор –

Што раз-другі за плугам пройдзе,

Як і заўсёды, сват Ягор.

Ягор, сястры малодшай свёкар,

Талковы хлопец, дабрадзей.

На жаль, такіх ужо навокал

Няшмат сустрэнецца людзей.

У панадворку ён трымае –

Па-гаспадарску – дзвюх кароў,

Яшчэ ў дадатак даглядае

Прынамсі тройку парсюкоў.

Дакладна вельмі робіць справу,

Трымае жыццейка ў цуглях –

Машына ёсць і конік спраўны,

Цагляны дом, жалезны дах.

Там у хляве таксама квохча

Прыбытак – куры, індыкі.

На гаспадарку ён ахвочы –

Вось сват Ягор у нас які.

Даволі хутка час праходзіць

І маці думае бурчаць:

– Ну, дзе ж ён? Нешта не прыходзіць,

А трэба ў поле выязджаць,

Пара ўжо…

– Пэўна, зараз будзе,

А вось ён, лёгкі на ўспамін.

– Не, гэты хлопец не забудзе –

Тут не патрэбен напамін.

Марудзіць некалі, бо ранне

Міне, пакуль пакінем двор.

– А-а!.. Прывітанне, гараджане!

– Здаровым будзь і ты, Ягор.

Адразу грузім на калёсы

Баронку, бульбачку ў мяхах,

Каб быць “непадуладным лёсу”.

– Ну, з Богам, хлопцы! Добры шлях.

**5**

А час ідзе, хачу адзначыць,

І мы па лесе, напрасцяк

Пайшлі, каб меней часу страціць

І скараціць да поля шлях.

А лес утойвае ў нізінах

Дрымотны ранішні туман,

Сцякае долу па асінах

Начнога марыва дурман.

Лісток дрыготкі шамаценнем

Ледзь чутна дробніць цішыню –

Ён сустракае зіхаценнем

Праменне сонца і вясну.

Настроі рання акрыляюць,

Люляе бомаў плаўны звон,

І дрэвы ветліва ківаюць

Галовамі кудлатых крон.

Дарога нас глыбей заводзіць

У царства волатаў сівых –

То кружыць, нібы ў карагодзе,

Ад тайн адводзячы сваіх,

То зноў напрамак памяняе

Да іскрамётных прамянёў –

Але ж нарэшце выпускае

У свет абуджаных палёў.

А там ужо даспела поле,

Паруе свежая ралля,

Разносіць пах па наваколлі

І кліча:

– Сеяцца пара!

Вясною кожны дзень клапотны

І працу кожнаму дае.

Зімою будзе бестурботны –

Хто зараз з сонцам устае.

**6**

На месцы хуценька развезлі

Па полі з бульбаю мяшкі,

З мяжы ад Мухіна прывезлі

Плужок, і ворчык, і цяжкі –

Бо быў яшчэ зусім нядаўна

Між імі гэтакі ўгавор.

– Усё гатова? Вось і слаўна.

Перапрагай каня, Ягор.

Дзяцей, жанчын уздоўж пасеву

Па крузе я расставіў сам,

Сказаўшы дзецям:

– Як пасеем,

Тады цукерак купім вам.

Бо толькі так маіх гарэзаў

На полі можна затрымаць.

– Ну, стаў, Алесь, каня на рэзку\* –

Пара паціху пачынаць.

Па цэнтры бацька ставіць вешкі,

Уздоўж, па вешках, склад\*\* кладзе:

– Не дай Бог, скрывіш – будуць смешкі,

Бо поле ўсё наўскос пайдзе.

Тады раўнуй ды лап клінамі

Недаараныя бакі.

Дык на халеру, паміж намі,

Каму патрэбен спец такі?

Далей па крузе прадаўжаем –

Бо засяваюць праз адну –

Адным заходам адкрываем,

Другім закрыем баразну.

А побач сейбіты працуюць –

Ім тут спазняцца не з рукі –

Старанна бульбачкай штабнуюць

Шматкроп’я роўныя радкі.

**7**

Усё было б няблага, толькі,

Я бачу – плуг не так ідзе –

То выб’е прэч, то ўлезе столькі,

Што з баразны каня звядзе.

– Няварты плуг – адзначыў бацька –

Тут укладзешся без пары.

І трэба мне было паддацца –

Сваё ж гуляе на двары.

Ягорка з бацькам абагналі

Абапал некалькі разоў.

А бацька, колькі мы аралі,

На Мухіна няспынна плёў:

– Што за гультайская парода?

Ну, ліхадзей, ні даць ні ўзяць.

Ён, ліхадум, жадаў няўроду –

І трэ было мне веры даць.

Але ж мы справу прадаўжалі

Старанна, як там ні было.

Ні паўхвіліны не стаялі,

І хутка нашае ўзяло.

Не перадаць, як мне прыемна

Сканчэнне працы абвясціць,

Хоць бацька ходзіць і нязменна

Усё пад нос сабе бурчыць.

– Зусім няроўна пааралі –

Глядзі, накідалі грудоў,

Ледзь рукі не паадрывалі….

Ах, каб ты гэтак лапці плёў –

Ну і ўдружыў, сабачы злыдзень,

Не поле – рогі барана….

– Дармо, сваток. Праз нейкі тыдзень

Усё заліжа барана.

**8**

Тым часам дзеці падабралі

Што засталося, ды мяшкі

І на калёсы паскладалі…

А я павольна зняў цяжкі,

Запрог каня; узяўшы пугу,

Паціху лейцы шмаргануў

І па дарозе – лесам, лугам –

Дадому з поля пацягнуў.

Малых – Марусю ды Ірыну,

Паколькі лесам шлях ішоў,

Я на вазу сядзець пакінуў.

Усе астатнія дамоў

Пайшлі няспешна пехатою

За возам дружнай чарадой

І гаварылі між сабою

Аб харастве красы лясной.

**9**

Жанчыны дома засталіся,

Каб гаспадарку даглядаць,

Цукеркі дзецям дасталіся –

Што абяцаў – павінен даць.

А я, забраўшы плуг і зерне,

Распалажыўся на мяхах

Як пан-барон – дарогай пэўнай

Падаўшыся ў зваротны шлях.

На полі ўжо Ягор ды бацька –

У іх нарада, як заўжды:

– Не трэба ўсё рабіць знянацку,

Каб не наклікаць нам бяды.

– Канечне, можна так пасеяць,

Але, хачу табе сказаць,

Каб што было пад восень веяць,

Патрэбна зябліва падняць.

– Мой возьмем плуг, а гэта гора –

Мо б ты назад яго адвёз?

– Вунь бачыш, Мухін, там, на ўзгорку –

І бацька ўшчэнт яго разнёс.

– Калі ты ўжо свой плуг наладзіш?

Глядзі, бяды не адвядзеш –

Ці сам парвешся, поле згадзіш,

А то і коніка ўкладзеш.

Між тым каня перапрагае –

Цягі працягвае ў гужы,

Сядзёлку ладзіць, прычапляе

К аброці лейцы.

– Калі жыць

Не ў старцах хочаш на зямельцы,

Трымацца моцна на нагах –

Патрэбна думкамі і сэрцам

Любіць табой абраны шлях.

І да мяне каня падводзіць:

– Я плуг змяніў, навёў цягі –

Пасеем сёння тут, ды й годзе…

Прайдзі, Алесь, разок-другі.

Тут будзе іншая размова –

Хадзі, трымай адной рукой.

Ужо не скажаш супраць слова –

Ад працы весела такой.

**10**

За цуглі коніка трымаю,

Вяду яго да баразны:

– Но-о, Сіўка-Бурка – я прымаю

Пару гарачую вясны!

Каня напружваюцца жылы –

Адклад – не ў лад і… ён пайшоў.

– Дай Бог, каб нам хапіла сілаў…

І плуг углыб зямлі ўвайшоў.

Скрыпяць цягі адметным хрустам,

Лямеш па дне раллі ідзе,

Ад акладні бліскучай лустай

Зямлю пад ногі мне кладзе.

Як па струне, скрыляе роўна –

Барозны сцеле зноў і зноў –

Хай будзе лад, хай будзе поўна

У хатах бульбы ды бліноў!

Тут я ўжо, мабыць, пераскочыў –

Пакуль што гэтыя бліны…

Плужок падняў – араць закончыў –

Дайшла чарга да бараны.

І барана сталёвым зубам –

Як быццам чэша чуб зямлі –

Шмуляе, патрашыць і зубіць

Паверхню чорную раллі.

І поле стала, як талерка,

Што люба-дорага глядзець –

Вось гэта – клас, вось гэта мерка

Майстэрства… Тут бы пасядзець,

Бо трохі ломіць паясніцу,

Ды й ногі нешта загулі.

Але не час шукаць бальніцу. –

Лянота – згуба для зямлі.

**11**

Пакуль што рана ставіць кропку,

Бо апагеем пасяўной,

Яе выдаткам і заробкам,

Бывае час сяўбы самой.

І, як прадпісана ад веку,

З радняных поўненькіх мяхоў

Павольна сыплецца ў павека

Святое золата палёў.

Бярэш з сявенькі жменю жыта

І… захапляе пачуццё,

Што ты ў далоні прыадкрытай

Трымаеш новае жыццё.

Ад сэрца – полю, дорыш волю –

Жыві, крыніца збажыны!

І з мацярынскаю любоўю

Зямля прымае дар вясны.

Затым паверсе зноў баронкай –

Каб нарадзілася й жыло –

Патрэбна, каб зярнятка звонку

Зямелькі лона прыняло.

Цяпер ад Бога ўсё залежыць –

Квітнейце, жытнія палі! –

Няхай расце і нам належыць

Багацце роднае зямлі.

**12**

Спускаўся вечар… На заходзе

Надзела сонца шаль смугі

І зноў, з падзякаю прыродзе,

Свой дзень пакінула даўгі.

Паветра поўніць пах чароўны

Вясной абуджанай зямлі

І лье спаўна з нябёсаў поўня

Паток хвалюючай любві.

Вясна! Вясна! – Крыніца шчасця,

Пара кахання і надзей.

Табе не трэба прабачацца

За летуценнасць мар людзей.

Не зразумець, з якой нагоды

У сне салодкім наяву

І наша існасць, і прырода

Тваімі мроямі жывуць.

А ноч таемным шапаценнем

Заваражыла думак ход,

Малюе вобразна ўяўленне

Падзей жыцця водаварот.

І напаўняюць сэрца спевы

Чароўнай музыкай зямлі,

І невымоўныя напевы –

Нібыта сон. І салаўі…

**13**

З чароўна-казачным настроем

Я не заўважыў сам калі

Вясновых мар начныя мроі

Мяне да дому прывялі.

І я вароты адчыняю,

Паціху заязджаю ў двор

Ды разгружацца пачынаю.

Са мною бацька і Ягор.

У іх гаворку не ўнікаю,

Але ж адно пачуў з яе:

– Як ні круці, а ўсё, што маем,

Зямелька нам з табой дае.

– Што так, то так – я не пярэчу,

Бо без зямелькі селянін

Пражыць не зможа і, дарэчы,

Не толькі, пэўна, ён адзін.

**14**

Пакуль згружалі, распрагалі,

Ды мылі рукі на двары –

Жанчыны ў хаце накрывалі

На стол зямелькі той дары.

Што тут было – не пералічыш.

Як на Дзяды – дванаццаць страў,

Якія вабяць так і клічуць,

Што ўсё б за гэты цуд аддаў.

Кумпяк на блюдзе разваліўся,

Разлёгся ў цэнтры, быццам туз.

Нясмела збоку прыхіліўся

У лазні вэнджаны мянтуз.

Навокал кружацца салаты,

Ляжаць грыбочкі без тугі.

А селядзец, глядзі, заўзята

У рог хавае хвост даўгі.

Скаварада сквірчыць, іграе

У першай хаце на пліце –

Яечня з салам даспявае,

Салодкі дым наўкол ідзе.

А нос казыча і свідруе

Яшчэ аднекуль пах другі –

Дык гэта ж бульбачка паруе,

Чакае тут сваёй чаргі!

Матуля з жонкаю імпрэзу

У гонар нас стварыць змаглі,

А дочкі – любыя гарэзы –

У гэтым ім дапамаглі.

Яны сягоння добрай справай

Нібы замкнулі працы круг.

І над сталом, над цуднай стравай

Вітае вельмі смачны дух.

**15**

– Вось дзе мы зараз памяркуем! –

Застолле – нібы на Раство.

А заадно і пасмакуем

Удосталь ежу і пітво….

– Зрабілі сёння ўсё адразу,

Не трэба спраў з чужымі мець.

– Прыемна ўсё ж з сваімі разам

Папрацаваць, ды й пасядзець.

Няспешна, з гэтаю размовай

За стол садзімся чарадой.

Дасеўкі ўсё ж. Бяру прамову:

– Няма граху і па адной.

Здароўя, шчасця ўсім жадаю.

І, як вядзецца ўжо здаўна,

Мы вынік працы адзначаем

Бакалам добрага віна.

.....................................

**16**

Сядзелі стала і паважна,

Вялі гамонку аб усім –

Што для жыцця найболей важна,

Што непатрэбна ў ім зусім.

Што нестабільнае надвор’е –

Не тое, што раней было.

І як спраўней трымаць падвор’е,

І як мяняецца сяло.

– Раней і сеялі, і жалі –

Сярпок, саха, ды барана,

Але ж яны не галадалі –

Давала вынік баразна.

А зараз – скардзіцца не трэба –

Прылады, трактар на мяжы,

Ды й старшыня ў любой патрэбе

Не зганіць, што ты не кажы.

– А мы ў свой час недаядалі,

Каб зараз тут усё было.

З вайны, з разрухі падымалі

Дзяржаву – горад і сяло.

Было нялёгка – працавалі

І днём і ноччу, дзень пры дзень.

Сялянскім потам палівалі

Жыцця бясконцы працадзень.

– Але ж усім, каб есці скварку

І беднасці даваць адпор –

Трымаць патрэбна гаспадарку.

Ці мо не так? Скажы, Ягор.

Ягор кіўнуў – ён гонар мае:

– Хачу, шаноўныя, сказаць –

Хто гаспадарку не трымае,

Таму не трэба патураць.

З ляноты ж можна з глузду з’ехаць –

Ды гэта й робіць не адзін –

Не ўспее ад двара ад’ехаць

І зранку ўжо пад магазін,

Каб з кім чарвіўкі\*\*\* шклянку выпіць,

Ці самагону пашукаць,

Затым ад дуры скуру ўздыбіць –

Адкуль жа тут дабра чакаць?

Яны, нібы якія стрэмкі,

Усім атручваюць жыццё.

Вазьмі вось Мухіна, ці Рэмку –

Ды іх быццё, як небыццё.

А лічаць, што яны – героі

І фанабэрыі – на трох.

Жывуць у алкагольных мроях,

А што далей?.. Памілуй, Бог!

– Яшчэ хапае ў нас благога,

Ты не зрабіў тут адкрыццё,

Але ж сягоння, Слава Богу,

Не на такіх стаіць жыццё.

Уласна кажучы, навошта

Яшчэ пра іх і гаварыць?

– Напэўна так, але па кожным

Душа – не, не ды й забаліць.

І змоўклі ўсе, і кожны думаў

Аб нечым важным сапраўды.

Прачнуўся хор трывожных думак:

Не дай нам Бог тае бяды…

Затым ізноў загаманілі,

Далей размовы пацяклі.

І толькі як не стала сілаў

Дамоў збірацца пачалі.

Ніхто не ўзяў апошняй чаркі,

Каб працаздольным зранку быць –

Бо справы хатняй гаспадаркі

Ніяк няможна адмяніць.

Удзячны шчыраму застоллю,

Я выйшаў з хлопцамі ў трысцень,

Гаворцы ўжо не даўшы волю –

Яшчэ і заўтра будзе дзень.

Тут маці дзякавала шчыра

Усім за працу. І Ягор

Казаў: як што, каб гаварыла,

І хмель не ставіла ў дакор.

Усё прайшло прыстойна, добра –

Без фанабэрыі і зла –

Затым праводзілі Ягора

Да цэнтра спячага сяла.

\*рэзка – участак, надзел.

\*\*склад – дзве баразны, праараныя адна насустрач другой пасярод поля.

\*\*\*чарвіўка – таннае віно.

**Радоўка**

*(Паэтычнае апавяданне)*

**1**

1

Світанне ночку спаць паклала,

Ад змроку вымела двары,

І маці да каровы ўстала,

Бо трэба, што ні гавары.

Узяла даёнку, трошкі сала,

Каб змазаць соскі ды бугры,

Цабэрык пойла намяшала,

А што рабіць, гаспадары?

Яна карміцелька – кароўка.

Чаму ж яе не даглядаць.

Эх, доля!.. Сёння нам радоўка,

Таму і мне пара ўставаць.

Браць з-пад страхі бізун нядоўгі,

Ісці з ускраіны займаць

І, як вядзецца на радоўцы,

Кароў на пашу выганяць.

2

Да тых, хто гэтага не зведаў –

Не быў ніколі ў пастуху –

Я хараство падзеі гэтай

Данесці проста не змагу.

Як бацька дзейства адкрывае

З нягучных слоў:

– Пара, займай.

І зычна рэха прадаўжае

Па наваколлі: “ Выга-ня-й!”

І адчыняюцца вароты

У дзень наступны пакрысе,

І ён ізноў да нас турботы,

Ды справы новыя нясе.

Мужчыны тупаюць абцасам

І жмураць вока на святло,

А маладзіцы гэтым часам

Кароў выводзяць на сяло.

І пачынаюцца размовы

Услых, адна перад адной:

Хто нешта добрае прамовіць,

Хто выхваляецца сабой,

Памёр, развёўся, ажаніўся,

Хто п’е, хто гоніць самагон…

Вось гэтак, пэўна, нарадзіўся

Усёведны “бабскі тэлефон.”

Стракочуць, быццам бы сарокі,

А бацька – міма, круціць вус:

– Глядзі ты, Ганна – рукі ў бокі –

І папраўляе свой картуз.

Яму ж улазіць не пасуе

У гэты ранішні кірмаш:

– Што выскаляюцца ўпустую?

Ён “генераліць” – і шабаш.

3

А мне няёмка неяк стала –

Я ж тут таксама не чужы,

Хаця па-рознаму бывала ,

Але ж па-людску трэба жыць*.*

Я на хвіліну затрымаўся

І падышоў да землякоў….

– Дык што ты ўжо, Алесь, зазнаўся?

Ці ўчора лапці пераплёў?

Я прывітаў усіх адразу,

Каго пазнаў, ці не пазнаў:

– Ды не, дзяўчаты, ані разу,

Бо шмат чаго ў жыцці зазнаў.

Ну, як вы тут?..

Цяплеюць вочы.

Дзяўчаты разам загулі

Аб тым, аб сім – а што ты хочаш –

Не ўсё так проста на зямлі.

– Але ж, усе мы не анёлы,

Пражыць – не поле перайсці.

– Які й жа нораў ваш вясёлы!..

– Прасцей з усмешкай па жыцці…

Цякла размова… Каля клёну

Заўважыў сумную куму:

– Прабач, мне сорамна, Алёна,

Кароў прыгонім – зазірну.

Яшчэ пабачымся, бывайце

І шчыра – вам усім дабра.

Я ж тут, я – ваш, не забывайце

І вы мяне, а мне пара.

Пайду, бо бацька раззлуецца –

Спяшацца трэба да кароў…

І стала хораша на сэрцы

Ад гэтай чуласці сяброў.

4

Бягу, а там ужо каровы

Рыкаюць гучна па сяле:

– А, каб яны былі здаровы –

Я толькі жэрдкі пералез,

З абедам торбу ўзяў на плоце –

І міма дома ўслед праз гай –

Кароўкі добрыя па ўродзе –

Ім толькі волі не давай.

Бо прыйдзецца лавіць у шкодзе –

Дык я іх толькі пераняў –

Дзе мосцік белы, на балоце,

І цераз лог назад пагнаў.

Ідуць пакорныя ў самоце,

Хвасты прыгнулі да зямлі,

Сапуць у ноздры.

– Дудкі, годзе!

Мы вас на пашу прывялі.

II

1

Як хутка сонейка ўзнялося –

Ужо збіраецца ў зеніт…

Люблю я родных ніў калоссе

І траў шаўковых малахіт.

Скажыце, дзе яшчэ на свеце

Жыве падобная краса?

Дзе ёсць празрыста-срэбны месяц

І ізумрудная раса!?

Мая бясконцая Радзіма –

Крынічна-васільковы край

З блакітна-шэрымі вачыма –

У дабрабыце расцвітай

Сваім бясконцым каларытам.

Жыццё і славу адраджай,

Збірай, народам незабытых,

Бацькоўскіх песень ураджай!

І адгукнулася з нябёсаў

Радзіма песняй жаўрукоў,

І палячыла раны лёсу

Пяшчотным водарам лясоў.

А ў полі кнігаўкі лагодна:

– Чые-вы? – пошукі вялі…

Да замірання сэрца поўніў

Спакой ад роднае зямлі.

2

Каровы сытыя апоўдні

У роў пайшлі на вадапой

І леглі тут на мяккай коўдры

Густой травы пад ценем хвой.

У гэты час і мы, вядома,

На ўзлеску трошкі пасядзім.

Якраз прыйшла Маруська з дому –

Дачка. А з ёю верны Бім.

Ну-у, Бім – асобная размова,

Яму не прыйдзецца сядзець.

Ды гэта для яго не нова –

У чарадзе кароў глядзець.

Няважна, блізка, ці далёка –

З ім лёгка статак утрымаць.

Мне ж застанецца жмурыць вока,

Ды на баку сабе драмаць.

А покуль нам хапала часу,

І каб лягчэй было насіць –

Я скінуў торбу і адразу

Прапанаваў перакусіць.

Маруська хустку разаслала

Ускрай аблогі, на траву,

Прысела, нам прапанавала –

І Бімка туліць галаву.

А я дастаў кавалак сала –

Пад фунт, – салодкі тваражок,

І, маці ўнучачцы паклала,

Дамашняй каўбасы кружок.

Далей – цыбуля, луста хлеба,

Тры яйкі, слоік малака:

– Тут пахарчуемся, як трэба –

Што значыць матчына рука.

3

Так, да абеду, можа болей –

Гадзін да трох пасля паўдня –

У нас ідылія на полі.

Каровы ходзяць… і хлусня,

Хто кажа, што натрудзіў ногі,

За статкам поўзаў па палях –

Травы хапае, Слава Богу,

Дык не такі ўжо гэта й страх.

І толькі там, бліжэй да дому,

Як пачынае вечарэць,

Парой прыходзіцца самому

Свавольны статак даглядзець.

А можа прыйдзецца й пабегаць,

Бо ўжо даення час кароў –

Каб непрыемнасцяў пазбегнуць –

Заве настойліва дамоў.

Вось тут глядзі за кожнай “Муркай”,

Напагатове будзь заўжды –

Яны пачнуць гуляць у жмуркі –

А там нядоўга да бяды.

Ці могуць так рвануць, дарэчы,

Як быццам іх пагнаў лясун.

І толькі змогуць ім пярэчыць

Сабакі іклы, ды бізун.

III

1

Ружовы захад неўзабаве

Падводзіць сонца да ракі

І мы, каб лішні час не бавіць,

Глядзім на сонца з-пад рукі…

Нарэшце момант наступае,

Калі накормленых кароў

Нішто ўжо болей не трымае –

Для іх адкрыты шлях дамоў.

Кароўкі гэтага чакалі,

І, як звычайна, – напрамкі…

Але дарэмна. – Сустракалі

Ускрай дарогі мужыкі.

Рыкала чарада трывожна,

Раўла, з сабою не ў ладах,

Пакуль дайшла чарга да кожнай –

І… разабралі па дамах.

2

Вось і закончылася справа,

Вось гэта ўвесь, уласна, страх.

Да дому бацька крочыць брава,

Усмешку тоячы ў вусах.

Маруська з Бімам да бабулі

Няспешна рушыла дамоў.

А я, паправіўшы кашулю,

Пайшоў у госці да кумоў.

IV

1

Абтрос з абутку пыл аб сетку,

Пераступіў цераз парог.

На жаль, я госць даволі рэдкі:

– Мір дому вашаму, кумок.

Накідку скінуў, шапку, боты,

Павесіў пугу на гваздок…

А кум пярэчыць:

– Што ты, што ты,

Ды не знімай… Праходзь, браток.

Прысеў ля печы на куфэрак:

– Ну, дзе тут хрэснікі мае? –

Я вам ад зайчыка цукерак

Прынёс. – Гляджу, нясуць свае

З падзякай зайчыку. – Ой, дзеці! –

Хай Бог вам долечку дае –

Такіх няма дзяцей у свеце,

Ну, хіба толькі што мае.

У хаце чыста, бачу, кветкі

Стаяць у вазе на стале:

– А дзе кума?

– Ды да суседкі

Пабегла, справы ў іх свае.

Мо гэта й к лепшаму, бо будзе,

Як путам, звязваць языкі.

А мы з табой таксама людзі –

Дык пасядзім, як мужыкі.

І кум за гэтаю размовай

На стол у кухні накрываў –

Абрус заслаў бялюткі, новы,

Графінчык з шафы даставаў.

– Прабач, Алесь, не маю рускай,

А калі вып’ю – толькі свой,

Без цукру, чысты, беларускі

На бульбе зроблены напой.

За стол садзімся, наліваем

Напой “цудоўны” да краёў,

Закуску хвалім, размаўляем

І абнаўляем чаркі зноў…

Затым размову прадаўжаем –

Чым болей слоў, тым болей дум –

Я, што турбуе, выкладаю,

Што набалела – кажа кум.

– Няхай благое адвядзе

Гасподзь Святы ад нашай хаты,

А нас да долі прывядзе –

Аб тым малюся я заўзята.

Якою мераю, скажы,

Павінны мы лічыць багацце? –

Па чысціні сваёй душы,

Ці тым, якое маеш плацце?

Куды, прынамсі, лёс вядзе? –

Туды, дзе лічыцца багатым –

Хто зберажэ ў любой бядзе

Свой родны кут, бацькоў і хату.

Вось тут – аснова ўсіх асноў –

Той будзе будучыню меці,

Хто зберажэ значэнне слоў –

Жыццё, Радзіма, маці й дзеці.

А што да скарбаў – бачыць Бог,

Я не збіраў зямных багаццяў –

Хто чысціню душы збярог –

Не робіць вывадаў па плаццях.

Яшчэ скажу табе адно –

Каб не чыніць другім няшчасцяў,

Аддай апошняе радно

І не шкадуй – не ў рэчах шчасце.

2

Цякла размова за сталом,

Ліліся ў такт настрою тэмы.

А на прыціхлае сяло

Між тым сышла нячутна цемень…

– Калі па чарцы, ды грыбок

Да рота лашчыцца ў талерцы –

Не трэба тузацца, браток.

“Даволі пуза ўсякай мерцы.”

Жывём і ў шчасці, і ў бядзе,

З нас дастаткова нашых бедак –

Няхай нядолю адвядзе

Гасподзь ад лёсаў нашых дзетак…

– А што датычыцца мяне,

Дык я скажу табе адкрыта –

Усё роўна доля прывядзе

Усіх да краю, да нябыту.

Жыццё праходзіць чарадой

У працы, дзецях, гаспадарцы –

Глядзіш – і час надыдзе твой…

Ну што, бярэм яшчэ па чарцы?

Глядзі, знайшла сабе куток,

А ну, ядры яе ў халеру,

Тут справа гэткая, браток –

Ня пі, калі не маеш меру.

Так кажа часцяком “ма*я*.”

Ці ж я без меры нарадзіўся? –

Уцяміць не магу ніяк.

Было: аднойчы так напіўся,

Што ноч туляўся па двары –

Залетась, на адным вяселлі.

Успомніць брыдка… З той пары

Ні ў грош не стаўлю гэта зелле.

А гэта толькі вось з табой

Я паспытаю бэндзы крышку –

Каб у ладах з самім сабой,

Ды не было для сэрца лішку.

А заўтра зноўку не прыму

Ні кроплі гэтае заразы…

А ўсё ж пашчасціла таму,

Хто не спытаў яе ні разу.

3

Я бачу – кум замармытаў

А, значыць, трэба й мне збірацца:

– Пайду, кумок…

Накідку ўзяў

І, развітаўшыся па-брацку,

Па срэбры роснае мяжы

Пайшоў дамоў да бацькі жвава.

А ўсё-ткі – што тут не кажы –

Кароў адпасвілі на славу!

**Марыйка**

*(паэма)*

Вітаю цябе, шаноўны чытач!

Я вельмі рады новай сустрэчы з табой.

Адразу хачу агаварыцца, што хоць гэты твор не з’яўляецца дакументальным, але ў аснову яго пакладзены падзеі, якія сапраўды адбываліся ў жыцці маёй маці Марыі Восіпаўны (1926 – 2005).

Для таго, каб табе было лягчэй арыентавацца, я прывяду кароценькую даведку: вёска Боркі Грыбавецкага сельскага савета Кіраўскага раёна, Магілёўскай вобласці на пачатак вайны налічвала каля 300 двароў, у якіх жыло 1738 жыхароў. У склад вёскі ўваходзіла 7 пасёлкаў: Пралетарскі, Дзяржынскі, Чырвоны Араты, Закрынічча, Старыя Боркі, Даўгаполле і Хватаўка.

Раніцай 15 чэрвеня 1942 года вёску акружылі карнікі. Заходзячы ў хаты, яны нічога не гаварылі і не тлумачылі, а расстрэльвалі ўсіх без разбору – і старых, і малых. Закончыўшы расправу, карнікі спалілі ўсе дамы. У гэтым страшэнным агні згарэлі і целы расстраляных. Выжыць цудам удалося толькі 23-м чалавекам.

Мая маці, Казека (Дайнека) Марыя Восіпаўна, нарадзілася 28 мая 1926 года ў вёсцы Новы Юзін Магілёўскай вобласці Кіраўскага раёна, Грыбавецкага сельскага савета. У сям’і было каля дзесяці дзяцей. Але на пачатак Айчыннай вайны засталіся толькі чацвёра: старэйшы – Мікалай, затым – Вольга, Аляксандр (Шура) і малодшая – мая маці Марыя. Астатнія памерлі раней ад розных хвароб. Іх маці (баба Настася) памерла ў 1939 годзе.

Бацька (дзед Восіп) перад вайной зноў ажаніўся, але пражыў нядоўга і памёр у 1942 годзе. У хуткім часе пасля яго смерці мачаха маёй маці вярнулася ў сваю вёску, і маці засталася адна. Жыла ў бацькавай хаце, а

пасля таго, як разбамбілі вёску, – у лясной зямлянцы (у Асітавым балоце),

разам з аднавяскоўцамі хаваючыся ад немцаў.

Брат Мікалай у пачатку вайны быў мабілізаваны ў дзеючую армію. У час абароны Магілёва танкіст Мікалай Дайнека прапаў без вестак. На сённяшні момант пра яго лёс таксама нічога не вядома.

Сястра Вольга жыла ў вёсцы Боркі з мужам і двума дзеткамі (трох і шасці гадоў). Разам з дзецьмі была спалена ў сваёй хаце 15 чэрвеня 1942 года. (Муж яе, Рыгор Сакадынец, застаўся жывы, бо на момант правядзення карнай аперацыі быў у другой вёсцы).

Брат Аляксандр (у сям’і яго звалі Шура) таксама быў у маі 1941 года прызваны ў рады Чырвонай арміі. Службу праходзіў у Кіеўскай ваеннай акрузе. Але ў першыя месяцы вайны трапіўу палон. Пасля ўцёкаў з няволі пад час канваіравання больш за паўгода прабіраўся дадому ў Юзін. Прыйшоў у Боркі, каб развітацца з сястрой, бо збіраўся разам з сябрамі ісці ў партызанскі атрад. Быў спалены разам з сястрой і яе дзеткамі.

На момант, калі палілі Боркі, дзеда Восіпа ўжо не было, і маці жыла з мачахай. Але мачаха збіралася вярнуцца ў сваю вёску, і сястра Вольга звала маю маці да сябе жыць. Якраз 15 чэрвеня 1942 года маці ішла да сястры, каб канчаткова вырашыць гэтае пытанне. Але немец, які стаяў у ачапленні, не пусціў яе і тым уратаваў ёй жыццё.

Гэту прадмову я пісаў разам з маёй старэйшай сястрой

Вольгай Мікалаеўнай. Дзякуй табе вялікі, сястрычка.

*Алесь Казека*

*. . . . . . . . . . . . . . . . . . . .*

*Ахвярам спаленых вёсак нашай*

*шматпакутнай зямлі*

*п р ы с в я ч а е ц ц а*

Цішыня ля жалобнай сцяны

У мястэчку пад назваю Боркі –

Тут ахвяры мінулай вайны

Неадлучна стаяць на пагорку.

І глядзяць праз сівыя гады

На сучаснасці мірныя з’явы

У надзеі, што свет назаўжды

Адцураецца дзеяў крывавых.

У абліччы ўглядаюся іх

І ‒ здаецца, ‒ узняўшы правіцы,

Настаўляюць ахвяры жывых:

– Не дазвольце вайне паўтарыцца!

Не дазвольце, каб землі бацькоў

Спусташалі захопнікі-каты!

Не дазвольце, каб некалі зноў

Наш народ запіхнулі за краты!

І ляціць гэты кліч над зямлёй,

Бударажыць, вядзе, заклікае...

Перад памяццю вечна жывой

Я на вернасць яму прысягаю.

Хоць не быў я на гэтай вайне,

Не гарэў, скатаваны, у хаце,

Ды, відаць, гэты боль да мяне

З малаком перадаўся ад маці.

***І жыццё раздзяліла вайна…***

**1**

Крылаў неба бяскрайні размах

Агарнуў залацістае ранне.

Гэта, цемры адкінуўшы жах,

Новы дзень завітаў на спатканне.

Ад пустынь да паўночных снягоў

Свет абняты святлом аднаўлення

І салоўка – псаломшчык яго ‒

Зноў спявае жыццю бласлаўленне.

Яму з высі туруе жаўрук,

На званочках спаўняючы трэбы.

І, як тысячы сплеценых рук, ‒

Прамяні ад зямлі і ад неба…

**2**

Але што гэта?.. Што гэта? Што?!

Разарваўшы з’яднанае неба,

Чорны воран сталёвым крылом

Разануў па псаломах і трэбах.

Уварваўшыся ў гэты разлом

З даляў вонкавых Божага свету,

Неразбаўленай цемрадзі зло

Коўдрай смерці накрыла планету,

Каб ізноў наталіцца спаўна

Чалавечых пакутаў гаркотай.

І жыццё раздзяліла вайна

На шчымлівае “ДА...” і на ”...ПОТЫМ”.

. . . . . . . . . . . . . . . . . . . . . . .

**3**

Разарваны з’яднаныя рукі

І знясілеў у роспачы дол.

І з надрывістым выючым гукам

Смерць засеў пачала навакол.

Загудзела зямля, застагнала.

Без аратых самлелі палі.

Гора ў кожны куток завітала,

Зазірнула да кожнай сям’і.

З болем, змоўкла наўколле сурова

Да пары. А праз некалькі дзён

Загучала чужынская мова

Нібы здзек... ці пякельны праклён.

. . . . . . . . . . . . . . . . . . . .

**II**

***А мяне не пусціў ён… Чаму?***

*15 чэрвеня 1942. Дарога Юзін – Боркі*

**1**

Шчодра сонейка летняе дорыць

Цеплыню ад відна да цямна.

І, здаецца, не ў гэтай прасторы

Жне бязвінныя жыцці вайна…

Ды ўжо год яна топіць краіну

У струменях разлітай крыві.

А на драбах змарнелых руінаў

Крумкачы свае гнёзды звілі.

Зараслі сенажаці і гоні.

Толькі быльнік ды выспы магіл.

Толькі вецер з пажарышчаў гоніць

Чорна-шэры, уедлівы пыл.

Дзе ж твае працалюбы-ратаі?

Дзе ж, зямелька, рупліўцы твае?..

Цішыня… Толькі воўчыя зграі

Дораць сумныя песні свае.

. . . . . . . . . . . . . . . . .

**2**

А на выспе, дзе ў схове часовым

У Марыйкі ёсць месца сваё,

Супакой, толькі вухкаюць совы,

Ды няспынна гудзіць камар’ё.

Па начах ёй пачуць ужо звычна,

Як лясны забаўляецца дух.

Глупства ўсё, калі вуха казыча

І лагодзіць бацькоўскі кажух.

А сяннік асакою шапоча,

Быццам хоча пра штось расказаць.

Што за тайну ён выказаць хоча?..

“Заўтра трэба мне раненька ўстаць!

Да сястры кіламетраў пад дзесяць.

Дык пакуль да яе дабягу,

Покуль з Шуркам пагутару, з дзецьмі…

Толькі к ночы вярнуцца змагу.

А спатрэбіцца – там застануся.

Што мяне тут трымае адну?

За пажыткамі толькі вярнуся,

Можа, потым. Ды што тут? А ну…”

**3**

Развіднела. Ужо над чаротам

Дзень абдымкі свае расхінуў.

Цемень рвецца, спаўзае ў балота,

У дурманлівы пах багуну.

Час ісці.

І гарэзлівым ранкам,

Праганяючы сон пакрысе,

Ціха выйшла Марыйка з зямлянкі

І пайшла басанож па расе.

Па сцяжынцы, зусім непрыкметнай,

Праз мядовы хвалюючы пах.

І ўсміхаліся дрэвы прыветна

Захапленню ў дзявочых вачах.

Гэта зараз, хай Божачка крые,

Мы лянуемся дзверы адкрыць,

Каб змачыць свае ногі старыя

Роснай свежасцю юнай зары.

А калі табе толькі шаснаццаць,

Калі ў сэрцы кахання сады

Толькі-толькі пачнуць распускацца,

Хіба думаеш ты пра гады?

Хіба думаеш ты пра змярканне?

Хіба свет твой засмучвае штось?

Хай квітнее да скону каханне

І кіпіць у грудзях маладосць!

**4**

І Марыйка ў сукеначцы простай

Шпарка крочыць пад шатамі крон.

Божа!

Позна: наперадзе ростань,

Перад ёю – нямецкі кардон.

У спалоху звярнула з дарогі,

Каб мінуць перашкоду наўкруг.

Але немец, аклікнуўшы строга,

Закрычаў:

– Halt! Man darf nicht! Zurück!**1**

Ногі нібы загразлі ў балоце,

Знікла чырвань дзявочай красы.

І да немца яна падыходзіць,

І здалёк пачынае прасіць:

– Дзядзька, Дзядзечка! Трэба мне ў Боркі.

Там сястрычка чакае мяне!

На хвілінку… За тым вунь пагоркам…

– Das abscheuliche Mädchen! Rückwärts!**2**

І яна тады загаласіла,

Колькі слёз ёй ставала і сіл,

І з маленнем прасіла, прасіла…

Але немец не слухаў зусім.

Ён злаваўся. Ускінуўшы зброю

Звыклым рухам не стомленых рук,

Нешта выкрыкнуў, клацнуў затворам

І адрэзаў:

– Nach Hause! Zurück!**3**

Нецярпліва штурхаючы ў плечы,

Паказаў аўтаматам на шлях….

Захацелася ўзяць і… пабегчы.

Але скоўваў пакутлівы страх.

І бясконцым здалося імгненне.

Сэрца лісцікам кволым дрыжыць.

Мама, мамачка! Дай мне збавенне!

Прага… Прага нястрымная… Жыць.

Крок за крокам ватовыя ногі

Аддалялі яе, нібы ў сне:

Ні пачуццяў, ні дня, ні дарогі –

Толькі холад сталёвы ў спіне.

Выціраючы слёзы, паціху,

Яна моўчкі ішла напрасцяк,

Покуль выйшла, ачуўшыся крыху,

З нетраў лесу на Юзінскі шлях.

Паступова сцішала дарога

Нізку думак пра смерць і вайну.

І ахутвала сэрца трывога:

А мяне не пусціў ён… Чаму?

. . . . . . . . . . . . . . . . .

**III**

***І ўзарвалася ціхае ранне…***

*(15 чэрвеня 1942 года, в. Боркі)*

**1**

Боркі. Ціхае летняе ранне

Прахалодай кранае зямлю.

Росны водар бадзёрыць і маніць,

Як было і стагоддзі таму.

Дрэмле ціша на далях бясконцых.

Бразнуў цуглямі конь і прыціх.

Сонны певень, вітаючы сонца,

Дачытаў свой чарговы трыпціх…

Вольга ў пуні ўжо. Песціць кароўку:

– Зорка! Ціха ты! Спрыт супакой. –

І ўсміхаецца. Цыркае лоўка

У даёнку нектар-сырадой.

– Шур, схадзіў бы ты ў лес, пакуль снедаць,

Ды пакуль дзетвара яшчэ спіць.

Бо Марыйка павінна к абеду

Падысці. Будзем баню тапіць.

– Добра. –

Шурка з усмешкай ківае

І выходзіць па роснай траве.

– Заадно да хлапцоў завітаю.

А то скора “труба пазаве.”

**2**

Непрыкметнай сцяжынкай па жытах

Шурка ўлегцы да лесу ідзе.

Малады, рызыкоўны, адкрыты,

Нібы гэты ўзыходзячы дзень.

Але, зведаўшы кошты дарогам

Цераз смерць і нямецкі палон,

Аглядае спакойна і строга,

Кожны кусцік, лагчыну і схон.

Аб мінулым закраліся думкі.

Неяк разам у сэрцы ўсплыло:

Рэчка, бор, цішыня Самадумкі,..4

Быццам гэта ўсё ўчора было.

Да вайны яшчэ маці не стала.

І, вось, бацьку забрала вясна.

Смерць не спусціць. Бярэ, дзе застала.

Як там будзе Марыйка адна?

Трэба, каб пераходзіла ў Боркі.

Гэтак мыкацца сэнсу няма.

Сёння будзе пра гэта гаворка.

Хай яна вырашае сама.

Край дзяцінства, бацькоўская хата...

Як жа нас раскідала вайна…

Ну, дармо! Мы фашыстам праклятым

Хутка, хутка адпомсцім спаўна!

Але што там за гукі на ўзлеску?

Шурку як апаліла агнём:

Там, няспешна выходзячы з лесу,

Паліцаі ішлі ланцугом.

І чаго іх нячыстая гоніць?

Сэрца смутнай трывогай сцяло.

Вольга, дзеткі! Хто іх абароніць?

А вяскоўцы?.. Хутчэй у сяло!

**3**

Напрасткі, цераз лог… Па дарозе,

Каго мог, папярэджваў, гукаў:

– Уставайце! Бяда на парозе!

А як толькі да дому дапаў,

Закрычаў ад варот:

– Паліцаі!

Адусюль акружаюць сяло!

Трэба бегчы, бо хлопцы казалі,

Што такое ўжо недзе было.

Дык людзей папалілі і хаты.

Не шкадуюць нікога зусім.

Гэта ж карнікі – лютыя каты!

Дзе малыя?! Збірайся! Бяжым!..

Вольга пільна глядзела на брата,

Ледзьве-ледзьве сцішаючы жах.

Толькі боль немінучае страты

Узмацняўся ў блакітных вачах.

Раптам звяўшы, з хвіліну маўчала,

А затым гаварыць пачала:

– Каб адна я па свеце блукала,

Можа б іншай размова была.

А куды мне вось з гэтай абузай?

Эх, каб быў на падводзе Рыгор…5

Што рабіць? Ужо ж будзе, што будзе.

Можа, гора абыдзе наш двор.

Ні рыдання, ні стогну, ні крыку,

Нібы ў іншы сусвет перайшла.

Схамянулася:

– Холадна крыху…

Як там дзеці? –

І ў хату зайшла.

**4**

А над вёскай сваё паляванне

Смерць адкрыла, самкнуўшы кальцо.

І ўзарвалася ціхае ранне

Ненажэрным гарачым свінцом.

Едкім марывам сцелецца гора.

Стрэлы, стогны, агонія, мат.

Нібы пекла ўзагналася ўгору

І адкрыла ўсе засаўкі крат.

Усё бліжай пякельная лава –

Пажырае, галосіць, раве.

Смерць налева, адзаду, направа

І наперадзе ў невеч заве.

Свет не бачыў такога адвеку.

Божа Любы! Пракляцце знімі!..

Ды няможна спазнаць чалавеку

Сэнсу гэтай крывавай разні.

**5**

Паліцаі, як злодзей да клеці,

Падыходзяць да плота ва ўпор.

Застаецца адзін ля павеці,

А другі – напрасткі цераз двор.

Міма вокнаў ідзе да парога…

Сэрца Вольгі ад страху дрыжыць.

Застаецца надзея на Бога:

Зберажы! Зберажы! Зберажы!

Ён заходзіць… Нязванец бяздушны,

У пагардлівым позірку здзек.

Свет сціскаецца. Даўка і душна.

Што патрэбна табе, чалавек?

Ты прыйшоў, каб забраць нашы жыцці?

Што, табе не хапае свайго?

Мо цябе нарадзіла ваўчыца

Ад дыхання паганскіх багоў?

І пагэтаму ты ў неспакоі,

І душа твая прагне крыві,

Каб спатоліцца гэтым напоем

І падоўжыць свой век на зямлі?

Ці зямелькі табе не хапае,

Каб спакоем напоўніць свой век?

У любові ж усё расцвітае.

Што патрэбна табе, чалавек?..

Не, не воўк ты па простай прыкмеце:

З іх ніколі ніхто ў барацьбе,

Хоць жывуць і ў бязлітасным свеце,

Не знішчае падобных сабе.

Толькі служкі пякельнага племя

Праз такіх забіраюць свой куш,

Рассыпаючы Каіна семя

Над палеткамі выклятых душ.

Нелюдзь ты!.. Гэта ж бачна адразу,

Не прысніцца такое і ў сне.

– Дзеткі, дзеткі, хавайцесяразам.

Вось сюды, за мяне, за мяне.

Можа, пройдзе і гэта здарэнне.

Можа, ён пашкадуе малых. –

І дакладней мальбы і прашэнняў

Выдаў Вольгу нястрыманы ўздых.

Брацік побач. “Акно падпірае” .

Калі што, абароніць мяне.

Паліцай, можа, толькі пужае,

Добрым скончыцца ўсё...

Але не.

Шурка думкі варожыя змеціў

І на ката рвануўся, як змог.

Толькі вораг яго апярэдзіў

На імгненне,

Спусціўшы курок.

Кулямётны адрывісты рогат

Час, жыццё і прастору расшыў.

Рукі цягнуцца к небу, да Бога:

– Зберажы! Зберажы!.. Зберажы…

. . . . . . . . . . . . . . . . . . . .

**IV**

***Божа, Людзі Твая зберажы!***

**1**

Сціхлі лета шумлівыя кросны.

Нават птушак, і тых не чуваць.

Толькі спеюць крывавыя росы,

Дзе прайшла ашалелая раць.

На вялізарным шэрым пагосце

Не відаць ні магіл, ні крыжоў.

Тлен, вуголле, збялелыя косці…

Ды шкілеты счарнелых садоў.

Уздоўж вуліц былых, нібы свечкі,

Невыказнага гора званы:

Сіратлівых абсмаленых печаў

Каміны,.. каміны,.. каміны…

Сум і попел разносяць дарогі

Да ссівелага неба мяжы –

Душы спаленых прагнуць да Бога:

Зберажы! Зберажы! Зберажы!

**2**

Ад пажарышча, спрэжаным полем,

Праз бясконцы, разгублены дзень,

Сцяўшы рукі ад жаху і болю,

Ціхім ценем дзяўчына ідзе.

А навокал маўкліва і пуста,

Нібы свет тут сышоўся на клін.

Толькі шэпчуць пасмяглыя вусны:

– Маім родным дай Божа спачын.

Хто адкажа мне:

Як жа магчыма

З гэтай ношай далей будзе жыць?

Прывід смерці стаіць прад вачыма!

Ні паняць, ні забыць, ні змяніць…

**3**

Прыпынілася ўскрай сенажаці

На стаптанай пажухлай траве:

Ёй здалося, што нібыта маці

З вышыні яе ціха заве.

І гаворыць пяшчотна і строга:

– Моцнай будзь. У жыцці, да сябе

Не бывае кароткай дарога.

Знай, не скорыцца злоба злабе.

Толькі шчырая ў сэрцы малітва

Можа шлях праз любоў прыадкрыць.

Не звярні, хоць і кроўю паліты

Ужо зараз твой лёс на зямлі.

І Марыйка да высі бясконцай

Погляд сініх вачэй падняла

І насустрач ласкаваму сонцу,

Нібы ўбачыла маці, пайшла.

– Мама, мамачка, страшна і сумна,

Што няма цябе побач са мной.

Мама, мамачка страшна і сумна

Заставацца на свеце адной.

Адзінокай у полі былінцы

Дзе ўзяць сілаў, каб ветры стрымаць?

Сярод холаду зла і чужынцаў

Дзе дарогу да шчасця шукаць?

І ў надзеі адказу чакала.

Але сіняя далеч нябёс

Задуменна маўчала,.. маўчала,

Як не чула й не бачыла слёз.

**3**

І яна тады ўскінула рукі,

Бы Анёлам бязважкім была,

І, адолеўшы даўкую скруху,

У маленні прасіць пачала:

– Ойча наш, да Цябе на Нябёсы

У пакоры звяртаюся я:

Ад бяссэнсавыхлютых забойстваў

Збаві, Госпадзі, людзі Твая!

Каб ніколі снарады і кулі,

Не разносілі жахі смярцей.

Каб ніхто не страляў у матуляў,

У сястрычак, братоў і дзяцей.

Божа Любы! Заўсёды, павер мне,

Будзе ліцца малітвамая.

Толькі Ты ад вайны і бязвер’я

Збаві, Госпадзі, людзі Твая!

Каб заўжды без пакутаў і болю

Людзі ў міры шчасліва жылі.

Каб у свеце нідзе і ніколі

Не бурылі Твой Дом на зямлі.

Божа Любы! Тужлівыя страты

Перажыць з Табой здолею я!

Ад бяды, ашуканства і здрады

Збаві, Госпадзі, людзі Твая!

. . . . . . . . . . . . . . . . .

Ойча наш!

І на сэрцы цяплее,

І малітва мацнее ў душы,

І заранак жыцця палымнее,

І зліваюцца ў Слове надзеі:

Божа, Людзі Твая зберажы!

*Алесь Казека*

**1. Halt! Man darf nicht! Zurück! –** Стой! Нельга! Назад! (ням.)

**2. Das abscheuliche Mädchen! Rückwärts!** – Агіднае дзяўчо! Назад! (ням.)

**3. Nach Hause! Zurück!** – Дадому! Назад! (ням.)

**4. Самадумка** – так у народзе называлі вёску Новы Юзін.

**5. Рыгор –** муж Вольгі.

**Медуніца**

*(Паэма)*

*Дзе цябе адшукаць,*

*Песня роднай зямлі,*

*Каб табою імкнуцца да Бога?*

*– У далёкіх кутках,*

*Дзе вы жыць пачалі,*

*На занесеных часам разлогах.*

*Як цябе распазнаць,*

*Песня роднай зямлі,*

*Сярод мноства мелодый яскравых?*

*– Вам падкажуць званы,*

*Што ад сэрца прыйшлі,*

*Ад падмуркаў духоўнае славы.*

*Як запомніць цябе,*

*Песня роднай зямлі,*

*Каб спатоліць спаткання патрэбу?*

*– А ці можна забыць аб Радзіме,*

*Калі*

*Вы душой яе сталі*

*І хлебам?*

*Беражыце мелодыю песні тае,*

*Каб нідзе пра яе не забыцца –*

*Як бацькоўскую веру,*

*Што сілы дае,*

*Як адвечнага сэнсу крыніцу!*

**Раздзел I.**

**I**

**1**

Напявала мелодыі роднай зямлі

Мне ў дзяцінстве лясная крыніца,

Дзе, як сведка падзей,

Што ў вякі адышлі,

Расцвітае трава медуніца.

Можа, так, можа, не –

Мы з табой не былі,

Ды й туды не шукалі дарогу.

Сонца, зоркі і Месяц

У небе жылі

І начнога не бачылі змроку.

А стыхіі прыроды

Вясновай парой

На Зямлі карагоды вадзілі

І, нярэдка бывала,

Адна да адной

Пагуляць па-сяброўску хадзілі.

Ясны Месяц таксама да іх зазіраў –

І па справах,

І ў госці прыходзіў.

І з усімі

Свавольнік Агонь сябраваў –

Не злаваў,

Не паліў

І не шкодзіў.

У Вадзіцы жывой

Берагоў не было –

Не патрэбныя вольным аковы.

Панавалі ў сусвеце

Спакой, і святло,

І сумленныя ўчынкі і словы.

Год за годам ляцелі

Сваёю чаргой

Праз адвечных прастораў бяздонне –

Тым падзеям

Не мы былі сведкі з табой,

Але водгук іх чутны

І сёння.

**2**

Неяк сонечным ранкам,

Па часе вясны,

І адгэтуль пачнецца паданне,

Завітаў Ясны Месяц у хорам лясны

Да Прыроды

Са спешным пытаннем.

І на тую хвіліну –

Патрэбна, відаць,

Было гэтае ў лёсе адбыцца –

Да яе, як звычайна,

Прыйшла пагуляць

Прыгажуня-пястуха Вадзіца.

Толькі Месяц у вочы Вадзе зазірнуў –

Зіхаценне дзявочае ўроды

Зацямніла свядомасць,

І ён патануў

У бяздонні вачэй

Назаўсёды.

І забыўся пра тое,

Што трэба спытаць,

І застылі на вуснах прамовы,

Як скавалі яго, –

А ні слоўца сказаць.

Зніклі раптам

І думкі, і словы.

А яна, азірнуўшы яго незнарок,

Прывіталася ветліва, сціпла

І размову з Прыродай,

Прысеўшы ў куток,

Завяла, як заўжды,

Як прывыкла.

Ясны Месяц

Збянтэжаны болей яшчэ,

Папрасіў прабачэння ў Прыроды,

Развітаўся

І шаснуў у дзверы хутчэй,

На Ваду азірнуўшыся ўпотай.

І пайшоў, як у сне, счараваны

Дамоў,

У нябесныя ўзняўся вышыні.

Але думкі-надзеі

Вярталіся зноў

Да вачэй

Прыгажуні-дзяўчыны.

Абыякавым стаў яму неба прастор,

Яркіх зор мігатлівае ззянне,

Толькі сэрца разбітага

Немы дакор –

Неспатольная прага спаткання.

Ён журботна з нябёсаў Зямлю аглядаў,

Любаваўся таемнасцю хваляў –

У бясконцых глыбінях

Адказу шукаў

Ды ў туманах –

Пакінутых шаляў.

Паступова, з гадамі,

Ад суму таго

Ясны Месяц зрабіўся

Празрыстым.

А Вада

Не жадала заўважыць яго

Сваім сэрцам –

Халодным і чыстым.

**3**

Колькі часу прайшло –

Хто адкажа, каму?

Не пытайся ў нядольнага долі…

Але неяк

Вада напаткала Вясну

Каля Вечнага Дуба,

Што ў полі.

Яна сонечным промнем

З янтарнай расой

Водар кветак у косы ўплятала.

Расквітнелая

Вабнай жаночай красой,

Калыханку дачушцы спявала:

“Спі, дачушка мая, спі, пястушка мая,

Хай не будзе ў цябе адзіноты,

І пад Сонцам не зведае доля твая

А ні здрады, ні зла, ні турботы.

Праспяваю табе пра цяпло і любоў,

І святло, і матуліну ласку.

А пасля тваіх сноў раскажу табе зноў

Старадаўнюю добрую казку.

Каб змагла ты, дачушка, да шчасця ўзляцець,

Я цябе калыхаю-люляю,

Калі верыць у цуды і вельмі хацець,

Можа спраўдзіцца казка любая.

Спі, дачушка мая, спі, пястушка мая,

Хай не будзе ў цябе адзіноты,

І пад Сонцам не зведае доля твая

А ні здрады, ні зла, ні турботы”.

Ад цяпла і пяшчотнасці песні тае

Сон-трава дываном красавала.

Змоўкла ўсё наваколле,

Каб слухаць яе…

І Вада яе ціха спытала:

– Што такою прыгожаю робіць цябе?

І чаму цябе гэтак чакаюць?

Кажуць, ведаеш шлях,

Што да шчасця вядзе…

Святы ў гонар цябе адзначаюць...

Кажуць,

Ведае наша “красуня”-Вясна

Аб жыцці запаветныя словы,

І ў акрузе валодае толькі адна

Патаемнай,

Адметнаю мовай.

Што за мова,

Ты мне, калі ласка, скажы? –

Прадаўжала пытацца дзяўчына.

Яе сэнс

Для маёй адзінокай душы

Па якой недаступны прычыне?

Я ж таксама працую на гэтай зямлі

Са стыхіямі ў міры і згодзе –

Заспакойваю смагу,

Нясу караблі,

Маю добрую славу ў народзе.

Калі трэба для ўсіх –

Не шкадую сябе,

Дый сама па сабе не благая…

Але сілы прыроды чакаюць *цябе*!

Дык завошта ж мне кара такая?

І заплакала дзеўчына

Горкай слязой

Ад нястрымнай тугі-адзіноты,

Быццам выліць імкнулася

З горыччу той

Усе беды свае

І турботы.

**4**

* Эх, плаксуха, –

Ласкава сказала Вясна. –

Ну, не варта зыходзіць слязою.

Хто патрэбен каму

І чыя тут віна

Разбярэмся мы самі з табою.

Паглядзі навакол –

І Агонь, і Святло,

Як і іншыя сілы прыроды,

Долю працы свае,

Як ні цяжка было б,

Аддаюць

І Зямлі, і народу.

Тут у царстве Зямлі,

Так вядзецца здаўна,

У адзінай сям’і нам не цесна.

У адказ жа таксама

Даецца спаўна

Ад дабра,

Што здабыта сумесна.

А цяпер адкажы:

Што адметнага ты

Сваёй працай для іншых зрабіла?

Ты выконвала

Свой абавязак святы,

Што дала

Найвышэйшая Сіла.

Палічы да таго ж,

Колькі горычы ўсім

Ты ў капрызлівым гневе прыносіш?

Колькі топіш людскіх караблёў,

І пры тым

Прабачэння ніколі не просіш.

А ці бачыла ты

Непавагу людзей?

* Не.

Заўсёды папросяць лагодна…

– Дык чаму не апраўдваеш

Нашых надзей

І заўжды застаешся халоднай?!

**5**

І прыціхла Вадзіца,

І горкай слязы

На святлеючым твары не стала,

А Вясна,

Пераплёўшы расой валасы,

Задуменна далей прадаўжала:

* Ты пытаеш,

Чаму на дарогах быцця

Так святочна мяне сустракаюць?

Я надзею дару

І любоў да жыцця –

Іх заўсёды бясконца чакаюць.

А таемная мова,

Што ведаю я, –

Тут няма і ў памоўцы сакрэту –

Гэта мова кахання,

Дзяўчынка мая,

Мова шчасця,

Жыцця

І… сусвету.

Ад кахання, дзяўчынка мая,

Не збяжыш,

Бо юнацкасці светлае ранне

Скрыжаваннямі лёсаў,

Куды ні глядзіш,

Прывядзе

Да сустрэчы з каханнем.

Мудрасць спеху не любіць,

Ідзі пакрысе,

І жыццё табе дасць разуменне.

Гэты свет –

Ён заўсёды з сабою нясе

Два шляхі:

Разбурэння й стварэння.

А якім пойдзеш ты –

Ужо ведаць пара,

Гэта вырашыць мусіць з нас кожны:

Ці дарогай стварэння –

Любві і дабра,

Ці другою –

Да чорнае пожні…

\*\*\*

Гаварылі яны яшчэ многа аб чым:

Пра жаночыя справы, праблемы…

Але гэтыя тайны-сакрэты зусім

Нам з табой пераказваць не трэба.

Толькі ведаю, што пасля гэтых размоў, –

Хоць Вада й не казала прычыны –

Але дзеўка-гарэза ішла ўжо дамоў

Пасталелай сур’ёзнай дзяўчынай.

**Раздзел 2**.

**II**

**6**

Колькі часу прайшло ад сустрэчы тае

Не падлічваў ніколі, прызнацца,

Але шанцаў,

Што лёс нам на шчасце дае,

Каб не згінуць,

Не трэба цурацца.Зноўку промнямі лашчыць зямельку Святло,

Цеплынёй запаўняе разлогі.

Гэтак будзе заўжды,

І спрадвеку было –

Так, напэўна, прадпісана Богам.

Дні за днямі нястрымна ляцяць над Зямлёй…

Толькі дзе ж яна,

Наша Вадзіца?

Бо такою чароўнай

Вясновай парой

Вельмі шмат можа цудаў адбыцца.

**7**

А Вада, напяваючы нешта,

Ідзе

На сустрэчу да Маці Прыроды.

І не ведае,

Што гэты сонечны дзень

Хутка зменіць жыццё назаўсёды.

Бо Прыродзе журбу сваю

Месяц штодзень,

Быццам роднае маці,

Прыносіць.

І, стаміўшыся жыць,

Як засмучаны цень,

Дапамогі ад роспачы просіць.

Хоча скінуць кайданы самоты тае,

Ды не кажа хваробы прычыну.

Але мудрая Маці

Пазнала яе:

Гэта тайная немач –

Дзяўчына!

Што за краля наш Месяц звяла да бяды?

Кім жа сэрцайка хлопца разбіта?

Толькі сціпласць жаночая ёй,

Як заўжды,

Не дае запытацца адкрыта.

**8**

Так і зараз

У чуйнай лясной цішыні

Між сабой аб жыцці размаўлялі...

Каля дальняй гары,

Дзе крынічка звініць,

Нечакана Ваду напаткалі.

І збянтэжыла хлопца

Сустрэча з Вадой –

Ён глядзіць на яе

Закахана.

Зноў праймае разбітае сэрца стралой,

І баляць незагойныя раны.

Сарамліва ідзе

За Прыродаю ўслед,

Хоча збочыць…

Ды неяк нязручна.

– Добры дзень Вам, Прырода,

І Вам, наш сусед.

– Вам таксама, –

Прамовіў нягучна.

– Я хацела пабачыць Вас дзеля таго… –

Тут дзяўчыну нібы страсянула,

Бо яна заглядзелася ў вочы яго

І, як некалі ён,

Патанула.

Наваколле, і час,

І дзявочы спакой

Растварыліся ў гэтым бяздонні.

І рэаліі зніклі,

Як марыва мрой,

Толькі жарам

Заціснула скроні.

Заірдзелася разам уся,

Нібы мак,

Рухі зблытала смутная млявасць.

З ёй ніколі яшчэ не бывала,

Каб так

Яе здолеў юнак зацікавіць.

Быццам хто падмяніў

Прыгажуню Ваду –

Яна толькі ледзь чутна сказала:

– Калі ласка, прабачце,

Я, мабыць, пайду…

І далей сарамліва стаяла.

Не магла зразумець яна зараз:

Чаму

Не дае сэрца розуму згоды?..

Усміхнуўшыся сціпла вачыма яму,

Развіталася з Маці Прыродай.

Прэч пабегла,

Не ўзважыўшы нават куды.

– І завошта мне гэткая згуба?

Ой, схавацца,

Схавацца хутчэй ад бяды!..

Толькі сэрца выстуквала:

“Любы!

Як магла

Я цябе не заўважыць раней?

Як магла

Табе мукі прыносіць?

Ты прыйдзі да мяне

І сумненні развей:

Маё сэрцайка плача і просіць”.

**9**

Доўга-доўга блукала па сцежках лясных,

Свае мары люляла аб любым,

І ўсплывалі прарочыя словы Вясны

З той размовы

Ля Вечнага Дуба:

“…Ад кахання, дзяўчынка мая,

Не збяжыш,

Бо юнацкасці светлае ранне

Скрыжаваннямі лёсаў,

Куды ні глядзіш,

Прывядзе

Да сустрэчы з каханнем…”

Значыць, гэта сустрэча –

Мне дар ад жыцця,

І падзяка,

І лёсу прызнанне?..

Так!

Не мае ніхто на Зямлі пачуцця

Сярод нас,

Што вышэй за каханне.

\*\*\*

Адбылося з Вадой, што павінна было

Калі-небудзь, напэўна, адбыцца.

І каханне, як дар, на дзяўчыну сышло,

Як маланка, як гром навальніцы.

Як здзяйсненне надзеяў, якімі жыла,

Светлых мараў і дум адраджэнне.

Заквітнела душа, адраклася ад тла...

Момант шчасця – любві нараджэнне.

**III**

**10**

А з Прыродаю Месяц тым часам дамоў

Падаліся,

Бо ноч наступала,

І сярод аб жыцці паўсядзённых размоў

Нечакана Прырода спытала:

– Ты не ведаеш, Месяц,

Чаму напрасткі,

Як на крылах,

Вада паляцела?

Не магу зразумець…

Можа, ведаеш ты

Што сказаць яна гэтым хацела?..

Падала, не дадаўшы нічога, руку,

Развіталася з ім,

Як заўсёды,

Усміхнулася ласкава ўслед юнаку –

Тут усё зразумела Прырода.

Але Месяц спяшаўся

І гэты намёк

Не заўважыў.

У тую хвіліну

Ні пра што ён ні думаць

Ні марыць не мог –

Думкі засціла ўсмешка дзяўчыны.

**11**

Ён узняўся над велічнай плынню лясоў

Каб бясконцасці вольнай напіцца,

Але думкі нястрымна

Вярталіся зноў

У салодкі палон,

Да Вадзіцы.

Ад ласкавага погляду любых вачэй,

Нібы свет яму белы адкрыўся, –

Пасля столькіх бясколерных

Дзён і начэй

Зноў праменьчык надзеі з’явіўся…

Доўга Месяц лунаў

Над прасторай Зямлі

Па бязмежных нябёсаў прыволлі,

Побач светлыя мары аб любай плылі

І ніякага смутку,

Ні болю….

**12**

А праз некалькі дзён пасля гэтых падзей

Незабыўнай дзівоснай сустрэчы

Месяц зноў

У знямозе ад мар і надзей

На Зямлю скіраваўся пад вечар.

Ён павольна над лесам знаёмым лятаў –

Не збіраўся, здаецца, у госці –

Ці то марыў аб чым,

Ці то нешта шукаў

У лясным гушчары.

Ці… кагосьці?

І калі на ўладанні вясновай пары

Апускалася Ноч-чараўніца –

Ён заўважыў Вадзіцу

Ля дальняй гары,

Каля той запаветнай крыніцы.

Яна сціпла прысела на коўдру травы,

Задуменна касу заплятала

І, ўдыхаючы вечара пах веснавы,

Быццам думала ўслых,

Напявала:

“На прасторах дзівоснага царства Зямлі

Зазвінелі аб шчасці крыніцы **–**

Зноў прынеслі на крылах Вясну жураўлі,

Толькі я не хачу весяліцца.

Ой, люлі, ой, люлі, аж да ўскрайку зямлі

Белым колерам шчасце красуе.

Падкажыце вы мне, вестуны-жураўлі,

Чаму сэрца так моцна сумуе?

Маё сэрцайка страціла сон і спакой –

Смутак засціць дзявочыя вочы.

Дзе ты, мой ненаглядны? Тугу супакой –

Цябе клічу ад ранка да ночы.

Ой, люлі, ой, люлі, каб да ўскрайку зямлі

Маё сэрцайка бачыла шчасце,

Падкажыце яму, вестуны-жураўлі,

Што яго не магу дачакацца.

Ты прыйдзі да мяне і пяшчотай сваёй

Палячы незагойныя раны –

Я хачу назаўсёды застацца з табой.

Дзе ты, дзе ты, мой любы, жаданы?

Ой, люлі, ой, люлі, аж да ўскрайку зямлі

Прыгажуня-Вясна расцвітае –

Данясіце каханне маё, жураўлі,

Да мясцін, дзе мой сокал лятае”.

**13**

– Колькі, сэрца маё, яшчэ будзеш чакаць?

Колькі будзеш нудзіцца ў няволі?

Я пайду да яе,

Каб усё расказаць

Аб каханні.

Цяпер, ці ніколі!?

І жаданне зардзела

Пунсовай зарой,

Запалала агнём паланіцы:

– Я іду да цябе,

Каб застацца з табой,

Каб у сэрцы тваім растварыцца …

Падышоўшы,

Ледзь чутна яе пагукаў,

Зашаптаў,

Праглынаючы сорам:

– Колькі год я цябе па сусвеце шукаў

Сярод холаду ззяючых зорак…

Колькі выхадзіў сцежак,

Шляхоў і дарог

Па жыцці,

У пакутах і слёзах,

Покуль я на Зямлі адшукаць цябе змог,

Мая зорка шчаслівая лёсу.

І яна трапятліва насустрач яму,

Нібы ў казачным сне,

Паднялася:

– Я чакала цябе,

Як чакаюць Вясну… –

Больш нічога сказаць

Не знайшлася.

…Вочы ў вочы зірнулі –

Душа да душы

Прытулілася мякка,

З пяшчотай,

І рука незнарок

У чароўнай цішы

Да рукі дакранулася ўпотай.

Сэрцы стукаюць разам,

Хутчэй удвая,

У адзінай зліваюцца плыні…

– Ты – каханне маё,

Я – навекі твая.

– Ты – царэўна мая і Багіня…

\*\*\*

Дзе пачуццям жаданні гучаць ва ўнісон,

Там умоўнасцяў гінуць аковы

У адзіным імкненні. І ява, як сон,

Не шукае адказаў у словах.

Шчасцем існасць узнеслася ў светы святла,

Дзе жывуць толькі мроі ды чары,

Дзе штодзённых жыццёвых падзей мішура

Не ўладарыць над душамі мараў.

**IV**

**14**

І вярнуўся дадому сутоннем юнак,

Перапоўнены шчасцем кахання –

Моцна стукала сэрца

Пачуццям у такт

У вясёлай іскрыстасці рання.

І вярнулася зноў весялосць,

І заззяў

Ясны Месяц

Адноўленай сілай.

Прыгажосцю кахання адроджаны,

Стаў

У сусвеце ён самы шчаслівы.

Засвяціліся зоркі

Ад ззяння таго

Дыяментамі пышных убораў,

Карагоды кружыліся ў гонар яго

Пад напевы нягучныя хораў.

Быццам павы,

Аблокі павольна плылі

Паміж дрэвамі зорнага саду –

І дзівіліся ўсе

На далёкай Зямлі

Небывалай красе зарападаў.

**15**

На Зямлю

Ясны Месяц штодня з той пары

Прылятаў

Да каханай Вадзіцы –

У бясконцай пяшчоце

Да самай зары

Не маглі яны шчасця напіцца.

Для дваіх існаваў

Лес, і поле, і дол,

І спатканні

Да самага рання...

І нікога для іх не было навакол –

Толькі Месяц, Вада

І каханне.

І хадзілі яны па сцяжынках глухіх,

Па лясах,

Сенажацях гулялі –

Толькі зоркі нябесныя бачылі іх

Ды дубровы,

Што тайны скрывалі.

А прымятыя травы мядовых начэй,

Дзе Вада забывалася шалі,

І затоены бляск

Прамяністых вачэй

Аб квітнеючым шчасці казалі.

**16**

Непрыкметна ляцелі імгненнямі дні,

Бо шчаслівыя часу не лічаць,

Толькі зараз і тут

Існавалі яны –

Вось дзе б

Мудрасці нам запазычыць**!**

І Вада неўзабаве,

Парой веснавой,

У харомах лясных,

Дзе крыніца,

Нарадзіла дзяўчынку

Красы незямной,

І назвалі яе –

Медуніца.

Падарыла ёй бездань блакіту вачэй

У каханні шчаслівая маці

І казалі наўкола:

Няма прыгажэй

Валасоў срэбна-русых ад бацькі.

Сціхлі ўзвеі,

Што ў кронах сасновых гулі,

Каб не сыпаць сухою ігліцай.

І спявала напевы

Аб роднай зямлі

Немаўляці матуля Вадзіца:

“Цёплы Ветрык ласкавы дачушцы маёй

Ціха-ціха калыску гайдае.

Сцеражэ яе сон, беражэ супакой,

Калыханку нягучна спявае.

Атулі ад няшчасцяў і бедаў зямных,

Мілы Ветрык, маю прыгажуню,

Каб у лёсе яна не пабачыла іх –

Дай ёй, Божачка, долю такую.

У прытулак лясны светлы сонечны Дзень

Маё дзіцятка ў госці гукае,

Ад спякоты нясе прахалоду і цень,

Быць шчасліваю ёй прадракае.

Захавай ад няшчасцяў і бедаў зямных,

Светлы сонечны Дзень, маю дзетку,

Каб у лёсе яна не пабачыла іх –

Зберажы маю любую кветку.

Срэбразвоннай крынічкі вясёлы Струмень

Падарыў табе срэбныя бомы,

Каб з табой засталіся і Ветрык і Дзень,

Каб не ведала смутку і стомы.

Напаі ад вытокаў, ад нетраў Зямлі,

Срэбразвонны Струмень, Медуніцу,

Каб па лёсе яе тыя сілы вялі,

Як цябе – твая маці Крыніца”.

**17**

Ды нядоўга спакой на Зямлі існаваў.

Кажуць,

Шыла ў мяшку не схаваеш –

Кожны жне, прыйдзе час,

Што калісь засяваў

На прасторах жыццёвага краю.

Так і зараз,

Празнаўшы,

Прырода сама

Да Вадзіцы з’явілася ў госці,

І шапталіся вербы ўначы

Нездарма –

Бо яна

Аж кіпела ад злосці.

Гучна стрэлы кідалі наўкол перуны,

Бліскавіцы шляхі асвятлялі…

І затрэсліся нетры лясныя –

Яны

Поступ гэты

Здалёк распазналі*.*

А Вадзіца

Ад жаху навіслай бяды

За Крыніцу схавала дзіцяці

І пабегла на ўзлесак,

Далей,

Каб сюды

Не пусціць раззлаваную Маці.

**18**

Як віхор,

Наляцела Прырода на лес,

На Вадзіцу накінула чары.

Побач верныя слугі –

Нібыта прылез

Цэлы гурт раззлаваных пачвараў.

– Хто даў права табе

Наш парушыць закон?

Без дазволу майго,

Супраць волі!

І асновы зламаць векавых перапон

Ад пачатку часоў –

Хто дазволіў?!

Я ж любоў і пяшчоту дарыла табе,

Я з маленства цябе гадавала –

Ад багаццяў сваіх,

Ад стала,

Ад сябе,

Ці я штосьці табе шкадавала?

Ты не мела ў жыцці аніякіх акоў

І гуляла без межаў па волі –

У адказ жа за ўсю дабрыню і любоў

Падманула мяне!

Дык даволі!

Справядлівую кару

За ўчынак такі

Воляй лёсу табе вызначаю:

Я свабоду тваю ў кайданы-берагі

Назаўжды закую –

Захаваю.

Ну, а Месяц-нягоднік

Па волі Святла

За такія ганебныя дзеі

Не адважыцца болей сюды заглядаць –

Непатрэбныя тут ліхадзеі!

Так Прырода

У праведным гневе сваім

Доўга-доўга яшчэ лютавала –

Покуль скончыўся гнеў,

Ды й змаглася зусім,

І сварыцца ўжо сілаў не стала.

**19**

І заплакала горка ад долі такой

У няўцешнасці наша Вадзіца,

Пацякла яе крыўда пякучай слязой

У гаючыя воды Крыніцы.

Яна звала:

“Прыйдзі, мой каханы, хутчэй!

Я не ведаю, дзе мне падзецца.

Колькі дзён адзіноты,

Астылых начэй

Нам правесці цяпер давядзецца?

У палоне такой невыказнай бяды

Не пакінь мяне,

Месяц каханы!

Рукі, ногі мае –

Тваёй любай Вады –

Назаўсёды скавалі кайданы”.

Потым вочы заслала заслона смугі,

І знясілела ў горы Вадзіца –

Паплылі, паплылі, паплылі берагі

І палон,

І смуга,

І Крыніца...

Толькі сэрца пранізвала болем адно:

Як цяпер зберагчы Медуніцу?

Астываючы,

Клаліся слёзы на дно –

Горкі жэмчуг пакутаў Вадзіцы....

\*\*\*

Мы на гэтым пакуль што пакінем Ваду –

Кожны топча свае, брат, дарогі... –

Можа, час развядзе тую злую бяду,

Можа, не... – Лёсы нашыя ў Бога.

Але шчасце кахання належыць дваім...

Колькі ж мы непрыманнем, пагрозай

Назаўсёды знявечваем блізкім сваім

Крохкіх, чуйна-даверлівых лёсаў?!

**Раздзел 3.**

**V**

**20**

Час нястрымна праходзіць стагоддзі чаргой

Праз падзеі,

І жыцці,

І лёсы,

А імгненняў яго таямнічы спакой

Забірае нягоды

І слёзы.

Ён заўжды

З жыватворных крыніцаў сваіх

Аднаўляе душэўныя сілы.

І няма ў паднябессі

Ні бедаў такіх,

Ні няшчасцяў –

Яму непасільных.

Але вернемся ўсё-такі зноў да Вады –

Бо няможна пакінуць жанчыну

У палоне такой невымоўнай бяды,

У такую ліхую гадзіну.

**21**

Кажуць – цудаў няма,

Хіба толькі што ў снах,

Але сны наяве могуць збыцца,

Бо з’явілася тут неўзабаве

Вясна

Каля берагу,

Побач з Вадзіцай.

– Не журыся, дзяўчынка,

У гэтай бядзе

Час акажа табе дапамогу –

Ён залечыць журбу,

І бяду адвядзе,

І да выйсця пакажа дарогу.

Бо сапраўдных пачуццяў

Ніколі, нідзе

Не стрымаць ланцугом-перашкодай –

Гэта Праўда,

Што лёсы і жыцці вядзе,

Заснавана самою Прыродай.

І, прамовіўшы гэта,

Чамусьці Вясна

Уздыхнула,

Крыху памаўчала –

Успаміны ўсплылі аб усім,

Што здаўна

Яе сэрца да болю кранала…

Але потым,

Ласкава пазваўшы Ваду,

Супакоена, цвёрда сказала:

– Дзеля шчасця твайго

Я адпрэчу бяду

Чаго б гэта мне ні каштавала.

Падміргнуўшы загадкава ўдзячнай Вадзе,

Паказала рукой за крыніцу:

– Паглядзі,

Хто да нас на спатканне ідзе –

Таямнічая Ноч-чараўніца!

– Прывітанне, сяброўка!

Аб жахах *такіх*

Расказалі мне толькі што вербы,

Што я ў тую ж хвіліну,

Пакінуўшы іх,

Да цябе неадкладна пабегла…

**22**

Надвячоркам,

Як дзень засынае даўгі,

Падалася прылегчы Прырода –

Ночка ж цемрай укрыла Ваду й берагі,

Каб схаваць ад ляснога народа.

Каб ніхто не дазнаўся ў лясной цішыні

Патаемных шаптанняў прычыну...

Толькі Месяц

З нябеснай сваёй вышыні

Асвятляў спадзяваннем жанчынаў…

– Хто такое чакаў?

Хто падумаць бы мог,

Што магчыма такому адбыцца?

Хто не мае граху сярод нас?

Толькі Бог. –

Абуралася Ноч-чараўніца.

– Але ганіць каханне

Нікому не дам –

Не падлеглае шчасце кайданам!

Я чароўную сцежку табе перадам,

Што з найчыстых пачуццяў саткана.

Гэта сцежка свабоду каханню дае

У сусвеце –

Ад краю да краю.

Але толькі запомніце:

Сіла яе

Са світаннем да ночы мінае.

І яшчэ вам хачу напаследак сказаць:

Свае сэрцы ад здрады ратуйце,

Бо сцяжынку ніколі не будзе відаць

Тым,

Хто здрадзіць сапраўдным пачуццям.

І на гэтым з Вадой

І з сяброўкай Вясной

Развіталася Ноч-чараўніца

І пайшла,

Растварылася ў цемры начной

У лясным гушчары за крыніцай.

Так ніхто і не чуў тых сакрэтных размоў,

Але бачылі:

Месяц яскравы

Па сярэбранай сцежцы

З нябёсаў сышоў,

Быццам рыцар, у гонары славы.

І – як Ночка й казала –

Кахання святло

Разбурыла няволі кайданы,

І чароўнай сцяжынкі тае серабро

Падарыла прастор закаханым.

**23**

З той пары,

Як апусціцца вечара цень,

І змярканне разлогі размеціць –

Па сярэбранай сцежцы

З нябёсаў ідзе

Да дачкі і да любае

Месяц.

І гуляюць яны да зары па лугах,

Пад чароўныя спевы салоўкаў…

Толькі сведкамі ім –

Лугавая смуга

Ды пужлівыя цені аблокаў.

Калі бачылі вы след сустрэчы такой,

То нікому,

Нідзе не кажыце –

Трапятлівае срэбра

Над ціхай вадой,

Як каханне сваё,

Беражыце!

Бо яны гэтаксама

З той даўняй пары

Сцерагуць закаханых сакрэты

Ад змяркання

Да ранішняй чуйнай зары –

Для дваіх, для жыцця…

Для паэтаў.

**24**

Толькі часам бывае,

Што сон не ідзе

Цёмнай ноччу

Да Маці Прыроды.

Пашукае Ваду –

І не знойдзе нідзе,

І нашле на Зямлю непагоду!

Выпускае са склепаў сваіх перуны,

Хмарнай посцілкай неба закрые

І гукае ўсіх слугаў сваіх,

Каб яны

Ясны Месяц з Вадой разлучылі.

Пацямнее Вада ад насланай смугі

І ад гэтакай крыўднае долі,

Засумуе адна…

А з палону тугі

Рвецца сэрца за любым на волю.

Але Маці Прырода нядоўга злуе

І на зорцы наступнага рання

Да Вадзіцы ідзе супакоіць яе,

Бо нічога не зробіш.

Каханне…

Яна помніць таксама, як гэта было

У пачатку часоў,

Калі золкай,

Хмурнай раніцай

Ёй падарыла Святло

Каляровы пярсцёнак –

Вясёлку.

А яшчэ цеплыню,

І пяшчоту сваю,

І каханне сваё назаўсёды.

Той бясконцай любоўю

У гэтым раю

Стала дзеўчына

Маці Прыродай.

**\*\*\***

З таго часу нязгасны агеньчык гарыць

І сваім сагравае дыханнем**,**

А бясконцасць насустрач бяжыць і бяжыць…

Праз вякі – да святла і кахання**.**

Але зроблена што – так і будзе ў вяках,

Па такой, ці па іншай патрэбе –

Застаецца Вада на Зямлі ў берагах,

Ясны Месяц – далёка на небе.